Bayern in furusathu nagaalumun league foarigadhavejje | Mihaaru\nލިޕްޒިގުގެ ކުޅުންތެރިއަކު ކައިރިން ބަޔާނުގެ ލެވަންޑޯސްކީ (ކ) ބޯޅަ ހިފައިގެންދާން މަސައްކަތްކުރަނީ.-- ފޮޓޯ: އޭއެފްޕީ\n12 މެއި 2019 - 10:542comments\nލީގު ހޯދުމަށް ބަޔާނާ ވާދަކުރަމުން އަންނަ ބޮރޫޝިއާ ޑޯޓްމަންޑް ވަނީ ރޭ ކުޅުނު މެޗުން އަމިއްލަ ދަނޑުގައި 3-2 އިން ޑަސެލްޑޯފް ބަލިކޮށްފަ އެވެ.\nލީގުގެ ފަހު މެޗުތަކަށް ނުކުންނައިރު ބަޔާން އެއް ވަނައިގައި އޮތީ 33 މެޗުން 75 ޕޮއިންޓާ އެކު އެވެ. ދެ ވަނައިގައި އޮތް ޑޯޓްމަންޑަށް 33 މެޗުން ލިބިފައިވަނީ 73 ޕޮއިންޓެވެ. ލީގު ކަށަވަރުކުރަން ބަޔާނުން އަންނަ ހަފްތާގައި އަމިއްލަ ދަނޑުގައި ނުކުންނާނީ މިހާރު ބަޔާނުގެ ކޯޗަކަށް ހުރި ނިކޯ ކޮވަޗް މިދިޔަ ސީޒަނުގައި ކޯޗުކޮށްދިން އެއިންޓްރަކްޓް ފްރާންކްފާޓާ ދެކޮޅަށެވެ.\nކޮވަޗް ބުނީ އަމިއްލަ ދަނޑުގައި މޮޅެއް ހޯދައި ބަޔާނަށް ލީގު ކާމިޔާބު ކުރެވޭނެ ކަމުގެ ފުރިހަމަ ޔަގީންކަން އެބައޮތް ކަމަށެވެ.\n"އަހަރެން މި ހުރީ އިތުބާރާ އެކު. އަންނަ ހަފްތާގައި މި ލިބެނީ ލީގުގައި ވެސް ފައިނަލެއް ކުޅުމުގެ ފުރުސަތު. މިއީ ވަރަށް ގިނަ އަހަރުތަކެއް ވަންދެން ނުވެ އޮތް ކަމެއް. އެ މެޗުން މޮޅުވެ ސަޕޯޓަރުން އުފާކޮށްދޭން ތައްޔާރު،" ކްރޮއޭޝިއާ އަށް އުފަން ކޮވަޗް ބުންޏެވެ.\nރޭގެ މެޗުގައި ބަޔާނުގެ ޖަރުމަނު މިޑްފީލްޑަރު ލެއޮން ގޮރެޓްޒްކާ ވަނީ ލަނޑެއް ޖަހައިފަ އެވެ. އެކަމަކު ވީޑިއޯ އެސިސްޓަންޓް ރެފްރީ (ވީއޭއާރް)ގެ އެހީ ހޯދުމަށް ފަހު ރެފްރީ އެ ލަނޑު ގަބޫލެއް ނުކުރި އެވެ. ފަހުން ބަޔާނުގެ ސާޖް ގްނަބްރީ އާއި ރޮބަޓް ލެވަންޑޯސްކީ ފޮނުވާލި ނުރައްކާތެރި ހަމަލާތައް ވެސް ކާމިޔާބެއްނުވި އެވެ.\nރޭގެ މެޗުގެ ކުރިން ޕުލިސިޗް ޑޯޓްމަންޑްގެ ސަޕޯޓަރުންނަށް ޝުކުރުއަދާކުރަނީ. -- ފޮޓޯ: އޭއެފްޕީ\nޑޯޓްމަންޑް ރޭ ކުޅުނު މެޗު އެންމެ ބޮޑަށް ހާއްސަވަނީ އަންނަ ސީޒަނުގައި ޗެލްސީ އަށް ބަދަލުވަން ނިންމާފައިވާ އެމެރިކާގެ ވިންގް ކްރިސްޓިއަން ޕުލިސިޗަށެވެ. ރޭގެ މެޗަކީ އޭނާ ޑޯޓްމަންޑް ދަނޑުގައި ކުޅުނު ފަހު މެޗެވެ. ޑޯޓްމަންޑުން ރޭގެ މެޗުގައި ޖެހި ފުރަތަމަ ގޯލު ކާމިޔާބުކުރީ ޕުލިސިޗެވެ.\nރޭގެ މެޗަށް ފަހު ޕުލިސިޗް ބުނީ ބޭނުންވަނީ ޑޯޓްމަންޑަށް ކުޅޭ ފަހު މެޗުގައި ކާމިޔާބެއް ހޯދުމަށް ކަމަށާއި ފަހު މެޗަށް ނުކުންނާނީ ވެސް ލީގު ޗެމްޕިއަންކަން ހާސިލްކުރުމުގެ ހިތްވަރުގައި ކަމަށެވެ.


މެންބަރުންގެ ޚިޔާލު: މިއީތިބާގެވެސް ޤައުމެވެ. – Maldivian Democratic Party\nމެންބަރުންގެ ޚިޔާލު: މިއީތިބާގެވެސް ޤައުމެވެ.\nމިޤައުމަކީ އަޅުގަނޑުމެންގެ ކާބަފައިން އެތަކެއް ޤުރުބާނީއެއްވެގެން އަޅުގަނޑުމެންނާ ހަމަޔަށް ގެނެސްދިން އަޅުގަނޑުމެންގެ މުޤައްދަސް ޤައުމެވެ. މިއީ ޤައުމުދެކެ ލޯބިވާ އެތަކެއް ބަތޮލުންގެ ސާފުލެއިން ފެވިފައިވާ ފަސްގަނޑެކެވެ. އިއްޔެ އެކާބަފައިންނެވެ. މިއަދު އަޅުގަނޑުމެންނެވެ. މާދަމާ ކުރިމަގުގެ ޖީލަށެވެ.\nމައިމީހާގެ ބަނޑުން އުފަންވެ ފިރުކެމުން ލޫދެމުން ތެދުވެ ހިނގައިގަނެވި ދުވެވޭން ފެށުމުން އަޅުގަނޑުމެންނަށް މިފެންނަނީ ޤައުމުގައި މިހުރި ވަސީލަތްތަކެވެ. ބޭނުންކުރަމުން މިގެންދަނީ މީގެކުރީން ބަޔަކު އަޅުގަޑުމެންނަށްޓަކައި އިންތިޒާމުކުޅަ ޚިދުމަތްތަކެއްކަމާ އެޚިދުމަތްތައް އެފޯރުކޮށްދިން ބަޔެއްގެ ހެޔޮނިޔަތާ އެކަމަށްކުޅަ ހޭދަޔާ މިންނެތް މަސައްކަތާމެދު އެންމެފަހަރަކުވެސް ވިސްނާލީމުހެއްޔެވެ؟ އަދި މިޚިދުމަތްލިބިގެން މިފަސްގަނޑުގައި މިދިރިއުޅެވެނީ ކިހާވަރެއްގެ މިނިވަންކަމެއް ލިބިފައިއޮތީމަކަމާމެދު ވިސްނާލީމުހެއްޔެވެ؟ އަދިމިކަންކަމަކީ ކިތައްހާސްއަހަރުގެ ތާރީޚަކުން ހާސިލް ކުރެވުނު މިންވަރުކަމާމެދު ފިކުރުކޮށްލީމުހެއްޔެވެ؟\nއާދެ ޤައުމެއް ޤައުމަކަށް މިވަނީ ހާދަހާ ގިނަކަންކަމެއް ފުރިހަމަވެގެންނެވެ. ހާދަގިނަގުނަ ވަސީލަތްތަކެއް އެތަނެއްގައި ޤާއިމްކުރެވިގެންނެވެ. ތަރައްޤީއާއި ތަމައްދުންގެ މަގުގައި ހާދަހާ ލެޔަކާއި ދަލެއް އޮހޮރައިގެންނެވެ. މިނިވަންކަމަށްޓަކައި ހާދަފުރާނައެއް ޤުރުބާން ކޮށްގެންނެވެ. ނަމަވެސް ހިތާމަޔަކީ މިކަންކަމާމެދު ފުރިހަމަޔަށް ވިސްނާން ބޭނުންނުވާކަމެވެ.\nވިސްނަވާށެވެ. ދިވެހިރާއްޖެ މިއަދާ ހަމަޔަށް މިގޮތުގައި މިއޮތީ ހާދަގިނަ ސަބަބުތަކަކާ އެކުވެގެންނެވެ. ރަނގަޅާއި ނުބައި ކަންކަންވެސް ހިމެނިގެންނެވެ. ދުނިޔޭގައި އިސްތިއުމާރުންގެ ވެރިކަން ފުޅާވަމުން ދިޔަދުވަސްތަކުގައި މިޤައުމުވެސް ސަލާމަތެއް ނުވިއެވެ. ކޮންމެވެސް ހިސާބަކުން އެބައިމީހުންގެ އަތްދަށުގައިވެސް ވިއެވެ. ނަމަވެސް އެތާރީޚަށް ބަލާލާއިރު މިޤައުމު ބަޔަކު އަޅުވެތިކުރީއަކީ މިޤައުމުގައި އެބަޔަކުއެދޭ މިންވަރާ ގާތަށްވެސް ތަނަވަސްކަމެއް އޮވެގެންނޫންކަމުގައި ދެންނެވިދާނެއެވެ. ބޮލިރޯނާއި ކުފުރާކޮޅެއްގެ ބޭނުމުގައި ކަމާކަންފަށާ ބަޔަކު މިޤައުމު އަޅުވެތިކޮށްގެން އަމިއްލަ ނަފްސު ބިރުވެރިކަމުގެ ތެރެއަށް އެއްލާލަފާނެކަމާމެދު ސުވާލުއުފެދެއެވެ.\nތާރީޚަށް ފުންކޮށް ވިސްނާލާއިރު ދިވެހީންގެ ފުރިހަމަ ހަޟާރަތެއް ޤާއިމްކުރެވި ތާރީޚް އެނގޭންފެށިފަހުން ދިވެހީންގެ މިނިވަންކަން ގެއްލި އަޅުވެތިކަމުގެ ނާމާންކަން ދިވެހީން ތަޙައްމަލުކޮށްފައިވަނީ މަދުފަހަރެއްގައި ނަމަވެސް އެއީ ތާރީޚު ފިސާރި ހިތިކޮށް ބަޔާންކޮށްދީފައިވާ ދުވަސްތަކެކެވެ. މިއިން ކޮންމެ ހާދިސާއެއްގެ ފަހަތުގައި ތިބީއަކީ މުޅިޔަކުން ބޭރުގެ ބާރުތަކެއްނޫނެވެ. ދިވެހީންގެ މިނިވަންކަން ނަގާލައި ދިވެހީން އަޅުވެތިކުރުމުގެ ފަހަތުގައި މިއިން ކޮންމެ ފަހަރަކުވެސް މޫބާލައިގެން ތިބީ ދިވެހި ބިމަށްއުފަން ހަމާމަހާކަށިން އުފެދިފައިތިބި ދިވެހީންނެވެ. މިއީ ކިތަންމެ ހިތިނަމަވެސް ޙަޤީޤަތެވެ. ކަމުގެ އަޑީގައި ފޮރުވިފައިވާ ސިއްރަކީ ހަސަދައާއި ފިތުނައެވެ. ބަދަލުހިފުމާއި ޒާތީ ތަޢައްސަބެވެ. އަދިމީގެތެރޭގައި އެންމެ ފާޅުކަން ބޮޑުގޮތެއްގައި އެނގޭންއޮތީ ވެރިކަމުގެ އާރާއިބާރު ކޮންމެވެސް ގޮތަކަށް ގެއްލުމުން އަނބުރާ އެބާރުހޯދުމަށް ކުޅަ މަސައްކަތްތަކެވެ. ޤައުމުގައި އޮތް ތިމާގެ ބާރެއް ގެއްލުމުން ކޮންމެގޮތަކުންނަމަވެސް އެބާރުއަނބުރާ ހޯދުމަށް ނުވަތަ ތިމާއަތުން ބާރު ގެއްލުނީތީވެ އަނެކުން އަޅުވެތިކޮށް ބަދަލު ހިފާލުމުގެ ނުބައިނިޔަތުގެ ނަތީޖާއަކަށްވެފައިވަނީ މިޤައުމުގެ މިނިވަންކަން ގެއްލި ބޭރުބައެއްގެ އަޅުވެތިކަމުގެ ދަށުގައި ކަސްތޮޅުއެޅިގެން ދިއުމެވެ. އެތަކެއްފުރާނައެއް ގެއްލިދިއުމެވެ. އަނބިދަރީންނާއި އާއިލާތައް ބިކަވެދިއުމެވެ. ޤައުމުގެ އިޤްތިސާދު އެތައްފުންމިނަކަށް ސޮއްސާލައިގެން ވެއްޓުމެވެ.\nމިއަދު މިޤައުމުން މިފެންނަނީ އެފަދަ މަންޒަރެކެވެ. އިއްޔެ ބާރުގައިތިބި ފަރާތްތަކުން އެބާރު ގެއްލިދިއުމުން ފިސާރި ފޫގަޅައި ނުކުމެއެތިބީ ގެއްލިގެންދިޔަ ޢިއްޒަތާ ވެރިކަން ހޯދުމަށެވެ. މިޤައުމުގެ ވެރިކަމުގައި މިވަޤުތު މިތިބީއަކީ ބޭރުން އަރައި ޤައުމު ހިސޯރުކޮށްގެން ތިބި ބައެއްނޫނެވެ. އެމީހުންނަށް ވެރިކަން ދީފައިވަނީ ދިވެހީންގެ ފުރިހަމަ އަޣްލަބިއްޔަތުންނެވެ. ނަމަވެސް ވެރިކަމުން އަތްދޫވި މީހުންގެ ތިރީސްއަހަރުން ނުފުރުނު ހިތް މިއަދު މިވަނީ ޚަލާސްކޮށް ދިވެހި ވެރިކަމުގައި ތިމާމެންނޫން އެހެން ބަޔަކު ތިބިޔަނުދޭނޭކަމަށް ވައުދުވެ ފިސާރިއަކަށް ރުކުރުވާލާފައެވެ. އަދި އެންމެ ބިރުވެރިމަންޒަރުމިދަނީ ފެންނަމުންނެވެ. ފާޅުގައި އިދިކޮޅުމީހުން އެބުނަނީ މިކަން ހުއްޓޭނީ ރައީސް އިސްތިއުފާ ދިނުމުންކަމުގައެވެ. އެހެން އެއްވެސް ގޮތެއް އެމީހުން ބޭނުމެއްނޫނެވެ.\nޤައުމުގައި މިއުފެއްދި ހައިޖާނުގަނޑުން ބޭނުންވި މިންވަރު މުޅީން ޙާސިލް ނުވުމުން މިހާރު މިފެންނަނީ ތާރީޚް އަނބުރާ އިއާދަކުރާން އުޅޭތަނެވެ. ބޭރު ޤައުމުތަކަށްގޮސް ބޭރުގެ ނުފޫޒާ ބާރު މިހައިޖާނުގެ ތެރެއަށް ވެއްދުމައް އެދަނީ މަސައްކަތްކުރަމުންނެވެ. އާޚިރު ނަތީޖާ ނިމިގެންދާނީ ކިހާވަރެއްގެ ހިތިރަހައެއް ދިވެހީންގެ އަރުތެރޭގައި ލައްވާފައި ކަމާމެދު އޮތީހީކޮށްލުމެވެ. ޔަޤީނުންވެސް މިޤައުމުގެ މަސްލަޙަތާ ސަލާމަތަށް އެދި ދިވެހީންނަށްވުރެ އިޚްލާސްތެރި ބަޔަކު ބޭރުން އަތުވެދާނެބާއޭ މިއީއުފެދޭ ސުވާލެކެވެ. ޖަވާބުއޮތީ ތިބާގެ ފުށުގައެވެ. އެހެނީ މިއީ ތިބާގެވެސް ޤައިމެވެ. ހުރިހާ ގެއްލުމަކާ ހަލާކެއްވިޔަސް ފައިދާއެއްވިޔަސް ތިބާދެކޭނެއެވެ.


"Thasveeru: Maldives through art" Exhibition fashaifi | Jazeera\t"ތަސްވީރު: މޯލްޑިވްސް ތްރޫ އާޓް" އެގްޒިބިޝަން ލޯންޗްކޮށްފި - Jazeera\nމަރިޔަމް ލީން އަހްމަދް December 3, 2021 128 views0\n"ތަސްވީރު: މޯލްޑިވްސް ތްރޫ އާޓް" އެގްޒިބިޝަން މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން، އެމްއެމްޕީއާރުސީ (ވިޒިޓް މޯލްޑިވްސް) އިންލޯންޗްކޮށްފިއެވެ.\nއެގްޒިބިޝަން ލޯންޗްކުރުމަށް މިއަދު އޮތް ރަސްމިއްޔާތުގައި އެމްއެމްޕީއާރުސީގެ ޗީފް އޮޕަރޭޓިން އޮފިސާ އަދި މެނޭޖިން ޑިރެކްޓަރ މުހައްމަދު ތައްޔިބު، ހައުސިންޑިވެލޮޕްމަންޓް ކޯޕަރޭޝަން، އެޗްޑީސީގެ އެމްޑީ ސުހައިލް އަހުމަދު އަދި އެމްއެމްޕީއާރުސީއާއި އެޗްޑީސީގެ އިސް އޮފިޝަލުންނާއި، މުވައްޒަފުން އަދި މީޑިއާއިން ވަނީ ބައިވެރިވެފައެވެ.\nމި ރަސްމިއްޔާތުގައި އެމްއެމްޕީއާރުސީގެ ފަރާތުން ސީއީއޯ އަދި އެމްޑީ ވަނީ އެޗްޑީސީގެ އެމްޑީ އަށް އެގްޒިބިޝަންގައި ބޭނުންކުރާ ސްޓޭންޑުތައް ހަވާލްކުރުމަށް ރަމްޒީ ޓޯކަންއެއް ހަދިޔާކޮށްފައެވެ. މި ސްޓޭންޑުތައް ހަދިޔާކޮށް ހުޅުމާލެ ސެންޓްރަލް ޕާކުގައި ބެހެއްޓުމުގެ މަޤްސަދަކީ މުސްތަޤްބަލުގައި ފަންނާނުންގެ އާޓްވޯކްތައް ސެންޓްރަލް ޕާކުގައި އާންމުކޮށް ފެންނަ ގޮތައް ބެހެއްޓުމަށް ފުރުސަތު ދިންކަމަށް ވިޒިޓް މޯލްޑިވްސްއިން ބުނެއެވެ.\nމި ރަމްޒީ ޓޯކަން އެޗްޑީސީގެ އޮފިޝަލުންނަށް އެރުވުމަށްފަ، ތަސްވީރު އެގްޒިބިޝަންގެ ކުރެހުންތައް ރަސްމިއްޔާތުގެ ބައިވެރިން ވަނީ ބައްލަވާލައްވާފައެވެ. އެއަށްފަހު ވަނީ ކުޑަކުދިންގެ ހަވީރެއް ބާއްވައި ކުރެހުމުގެ ހަރަކާތްތަކާއެކު ކުރިއަށް ގެންގޮސްފައެވެ.\nތަސްވީރު އެގްޒިބިޝަންގެ ކުރެހުންތައް ސެންޓްރަލް ޕާކުގައި އެޗްޑީސީގެ ބެލުމުގެ ދަށުން މިއަހަރު ނިމެންދެން ބެހެއްޓިފައި ހުންނާނެކަމަށް ވިޒިޓް މޯލްޑިވްސްއިން ބުނެއެވެ. ސެންޓްރަލް ޕާކްގައި މިފަދަ ސްޓޭންޑުތަކެއް ބެހެއްޓުމުގެ ބޭނުމަކީ މުސްތަޤުބަލުގައި އެހެންފަންނާނުންނަށް އެފަރާތްތަކުގެ ހުނަރު ދައްކާލުމަށް ހާއްސަ ޖާގައެއް އެކުލަވާލުންކަމަށްވެސް އެކޯޕަރޭޝަނުން ބުނެއެވެ.\nއެމްއެމްޕީއާރުސީގެ އިސްނެގުމުގެ ދަށުން އިންތިޒާމްކުރި މި މުބާރާތް ކުރިއަށް ގެންދިޔައީ މޯލްޑިވްސް އާޓިސްޓް ކޮމިއުނިޓީ، މެކްއާއި ގުޅިގެންނެވެ. ޖުލައި 15އިން އޯގަސްޓް 15 އަށް ކުރިއަށް ގެންދިޔަ މި މުބާރާތަށް ވަނީ 110 ކުރެހުން ހުށަހަޅާފައެވެ. މިދިޔަ އޮކްޓޫބަރު މަހުގެ 20 ވަނަ ދުވަހު ބޭއްވި ރަސްމިއްޔާތެއްގައި މި މުބާރާތުގެ ވަނަތައް ވަނީ ހޮވާފައެވެ.\nމި މުބާރާތުގެ ލޯކަލް ކެޓަގަރީ އިން އެއް ވަނަ އަށް ހޮވިފއިވަނީ އަހްމަދު އިހްސާ އެވެ. ދެވަނަ އަށް ހޮވިފައިވަނީ އާމިނަތު ރޫބާ އަލީ އެވެ. އިންޓަނޭޝަނަލް ކެޓަގަރީއިން އެއް ވަނަ ލިބިފައިވަނީ އިންޑިއާގެ މަލާރު ވިޓީ ކަޑަރުކަރައިޕަންޑައި އަށެވެ. މި ކެޓަގަރީން ދެވަނަ ލިބުނީ ޕޮލޭންޑްގެ ކެރޮލީނާ ޕައިސްއެވެ. މި މުބާރާތުން އެއްވަނައަށް ދިޔަ ކުރެހުންތެރިންނަށް ލިބުނު އިނާމަކީ 3000 ޑޮލަރެވެ. ދެވަނައަށް ދިޔަ ކުރެހުންތެރިންނަށް 2000 ޑޮލަރު ވަނީ ދީފައެވެ.\nތަސްވީރު މުބާރާތަކީ، ދިވެހިރާއްޖެ އަކީ މަގުބޫލު ފަތުރުވެރި މަންޒިލެއްގެ ގޮތުގައި އިޝްތިހާރުކޮށް، އެކި ޑިޖިޓަލް ޕްލެޓްފޯމްތަކާއި ސޯޝަލް މީޑިޔާތަކުގައިއެމްއެމްޕީއާރުސީ ގެ އެންގޭޖްމެންޓް އިތުރުކުރުމަށް އެކުލަވާލާފައިވާ ސޯޝަލް މީޑިޔާ ސްޓްރެޓެޖީގެ ދަށުން މުޅިން އަލަށް ކުރިއަށްގެންދިޔަ ހަރަކާތެކެވެ.\nމިމުބާރާތުގެ އަމާޒަކީ ދިވެހި އާޓިސްޓް ކޮމިއުނިޓީއަށް ހިތްވަރާއި އެއްބާރުލުން ދިނުމާއެކު، އެކި މީޑިއަމްތަކުގެ އާޓްވޯކް މެދުވެރިކޮށް ދިވެހިރާއްޖެ އާއި، ރާއްޖޭގެ ގުދުރަތީ އީކޯސިސްޓަމްތަކުގެ ހިތްގައިމުކަމަށް އަލިއަޅުވާލުންކަމަށް ވިޒިޓް މޯލްޑިވްސްއިން ބުނެއެވެ.


"Dhivehi Sunil Shetty" mihaaru huree mifaraiy balaa gothakah noon\n"ދިވެހި ސްނިލް ޝެޓީ" މިހާރު ހުރީ މިފަރާތް ބަލާގޮތަކަށް ނޫން\n"މިފަރާތް ބަލާ ބަލާށޭ، ތިހިރީ ރުޅިން ކަމަށް ހޭ" މިއީ ދިވެހިންގެ ތެރޭގައި ވަރަށް ވިދާލި ލަވައެކެވެ. އެ ލަވަ ހިމެނޭ ފިލްމު "ކަަރުނައިގެ އަގު" ވެސް އެއީ ގިނަ ބަޔަކު ބެލި ފިލްމެކެވެ. އެ ފިލްމުގައި ލީޑް ރޯލް ކުޅު އައްސަދު ޝަރީފު ގިނަ ދިވެހިންނަށް އިނގޭނީ " ދިވެހި ސްނިލް ޝެޓީ" އޭ ބުނީމައެވެ.\n"ދެން ހަޖުލަކަށް ވިޔަސް، ސަޕޯޓް ކުރަން ވިޔަސް ސުނިލް ޝެޓީއޭ ކިޔާފައި، ދަޅުކަންް ކޮޕީ ، އެއީ ހިތް އެދެނީ ގެ ވާހަކަ ވަަރަށް ދައްކާ،" ފިލްމީ ދާއިރާއިން އެއް ފަރާތް ވިތާ އަހަރުތަކެއް ވެފައިވާ އައްސަދު ޝަރީފު ބުންޏެވެ. ފިލްމީ ދާއިރާއިން ދުރަށް ދިޔަ ފަހުން ފިލްމެއް ނުވެސް ބަލައި، ފިލްމީ ވާހަކަ ނުވެސް ދައްކައި ހުރި އައްސަދު " އަވަސް" އަށް ދިން އިންޓަވިއުގައި ބުނީ "އެދާއިރާއިން ކުރެވުނު މަސައްކަތާ މެދުވެސް ހިތް ހަމަ ޖެހޭ ކަމަށެވެ.\nއައްސަދު ފިލްމު ކުޅެން ފެށީ 1979 ވަނަ އަހަރުއެވެ. " ބޭކާރު" ނަމަކަށް ކިޔާ ފިލްމަކުން އެ ދާއިރާއަށް ތައާރަފްވި އައްސަދު 18 އަހަރު އެ ދާއިރާގައި މަސައްކަތް ކުރިއެވެ. އެ ފިލްމުގެ ހަނދާން އާކުރަމުން އައްސަދު ބުނީ އެ ފިލްމަށް ދިމާވީ ފިލްމުގެ ނަމުގައި ބުނެފައިވާ ފަދަ ގޮތެއް ކަމަށެވެ.\n"ސެންސަރުކޮށް ނިމިގެން ފިލްމު އަތަށް ލިބުނު އިރު ފިލްމުގެ ދިގުމިން ބަލައިލެވޭހާ ވަގުތެއް ވެސް ނެތް. އޯޑިއަންސް ވަދެ ތިއްބާ ފިލްމު އަތަށް ލިބުނީ. ދެން އޭރުގައި ފިލްމު ދައްކަން ހުއްދަ އޮންނަނީ 12 ޖަހަންދެން. ދައްކަަމުން ދައްކަމުން ގޮސް ފިލްމު ދެއްކުން މަނާ ވަގުތު ޖެހުނީމާ ޖެހުނީ ކުއްލިއަކަށް ނިންމާލަން،" ފުރަތަމަ ފިލްމު ބޭކާރުވީ ގޮތް ކިޔައިދެމުން އައްސަދު ބުންޏެވެ.\nއޭނާ ބުނީ އެރޭ ފިލްމު ބަލަން ވަދެ ތިބި މީހުން ހޯބޯ ލަވައި، އެއްޗެހި އުކައި ހެދި ކަމަށެވެ. އެހިސާބުން އެމީހުން މައިތިރި ކުރާނެ ގޮތެއް ނޭނގި ފިލްމު ދައްކަން ތިބި މީހުން ޖެހުނީ ފިލައި ރައްކާވާށެވެ.\nއެޒަމާން ގޮސް، ފިލްމީ ދާއިރާއަށް ޓެކްނޮލޮޖީގެ ގޮތުން ކުރިއެރުން އައި އިރު ވެސް އައްސަދު އެދާއިރާގައި ސާބިތުވެ ހުއްޓެވެ. އަރާމަގު ދޮން ކަމަނަ އާއި "ހިތް އެދެނީ" އަކީ އޭނާގެ އެންމެ ފަހުގެ މަސައްކަތްތަކެވެ. އެ ހިސާބަށް ދިޔަ އިރު އޭނާ ވަނީ ރާއްޖޭގެ ފިލްމީ ދާއިރާގައި މިހާރު ވެސްް މަޝްހޫރު ގިނަ ތަރިންނާއި އެކު މަސައްކަތް ކޮށްފައެވެ.\nއައްސަދު މިހާރު ކޮބާ؟\nފިލްމީ ދާއިރާއިން ދުރަށް ދިޔަ ފަހުން އައްސަދު ވަނީ ދިރިއުޅުމަށް ވަރަށް ބޮޑު ހެޔޮ ބަދަލެއް ގެނެސްފައެވެ. އޭނާ ބޮޑަށް އުފާ ވަނީ ވެސް މިހާރު ކުރަމުންދާ މަސައްކަތާ މެދުގައެވެ. ޝަރީއާ އެެންޑް ލޯ އިން ފުރަތަމަ ޑިގްރީ ހާސިލްކޮށް، އޭނާ މިހާރު ހުރީ ގާނޫނީ ވަކީލުކަމުގެ ހުވާ ކުރަން ތައްޔާރުވެގެންނެވެ. އޭގެ އިތުރުން އޭނާ ވަނީ މޯލްޑިވްސް މީޑިއާ ކައުންސިލަށް އާއްމުންގެ ފަރާތުން ކުރިމަތިލައި އެ ކައުންސިލްގެ ގޮނޑިއެއް ކާމިޔާބުކޮށްފައެވެ. އެކައުންސިލްގެ ގާނޫނީ ކޮމިޓީގެ މުގައްރިރަކީވެސް އައްސަދެވެ.\nއޭގެ އިތުރުން އޭނާ އަންނަނީ 300 ކުދިން ކިޔަވާ ޤުރުއާން ކުލާހެއް ވެސް މެނޭޖް ކުރަމުންނެވެ.\nއައްސަދު ބުނީ ފިލްމު ކުޅުން ހުއްޓާލައި އެހެން މަސައްކަތްތަކަށް އެނބުރުނީ ކުއްލި ބަދަލެއްގެ ގޮތުގައި ނޫން ކަމަށެވެ.\n"އަޅުގަނޑު ފިލްމު ކުޅުނު އިރުވެސް، އެންމެ ޒުވާން އުމުރުގައި ވެސް ކޮންސްޓްރަކްޝަން ދާއިރާގައި މަސައްކަތް ކުރިން ބޭބެ އެއްގެ ގާތުގައި. ބޮޑަށް ބަދަލަށް އައި ކަމަކީ ކިޔަވަން ފެށީމައި ބޮޑަށް ފޮތްތަކާ އެކީ ގޭތެރޭގައި ބޮޑަށް ވަގުތު ހޭދަ ކުރަން ފެށުން. އާއިިލާއާ އެކުގައި ގިނަ ވަގުތު ހޭދަކުރުން، ކުރިން ފިލްމީ ދާއިރާގައި ވީމާ ނިދުމެތް ނެތި، އެހެން މިހެން، ގޮތެއް ގޮތެއް ނެތޭ ބުނާ ކަހަލަ ގޮތަކަށް ދިޔައީ،" ބަދަލުވީ ގޮތް ކިޔައިދެމުން އައްސަދު ބުންޏެވެ.\nނަމަވެސް އައްސަދު ދެކޭ ގޮތުގައި ފިލްމީ ދާއިރާގައި މަސަައްކަތް ކުރުމަކީ އޭނާއަށް ހެދުނު ގޯހެއް ނޫނެވެ. އޭނާއަށް މިހާރު ލިބިފައިވާ ނަމަ ވާ ކާމިޔާބީއަކާ ގުޅިފައި ވަނީ އެދާއިރާއިން ލިބުނު މަޝްހޫރުކަން ކަަމަށް އޭނާ ގަބޫލުކުރެއެވެ. އޭރު ލިބުނު މަޝްހޫރުކަމުގެ ސަބަބުން ގިނަ ދޮރުތަކެއް ހުޅުވުނުކަމަށް ވެސް އޭނާ ގަބޫލުކުރެއެވެ.\n"ހަމަ ފައިދާއެއް ކަަމަށް ގަބޫލުކުރަނީ. އަޅުގަނޑަކީ ވަރަށް އާދައިގެ ގޮތަކަށް އުޅުނު މީހެއް. އެޒަމާނާ ބަލާފައި ވަރަށް ދަތިކޮށް އުޅުނީ، މީހުންނަށް ނޭނގޭނެ ކަހަލަ ގޮތަކަށް. ދެން ސިޔާސީ ދާއިރާއަށް ވެސް އާދެވުނީ އޭގެ ތެރެއިން. މީހުންގެ ސަމާލުކަމަށް އާދެވުނީ ވެސް އޭގެ ތެރެއިން،" ދެން ދުވަހަކުވެސް މަސައްކަތް ނުކުރަން ނިންމާފައިވާ ފިލްމީ ދާއިރާއާ ބެހޭ ގޮތުން އައްސަދު ބުންޏެވެ.\nއޭނާ ބުނީ ދެން އެ މަސައްކަތް އެއްގޮތަކަށް ވެސް ނުކުރަން އަޒުމް ކަނޑައަޅައިގެން ހުރި ކަމަށެވެ. ބައެއް ފިލްމު ތަކުގެ ތަން ކޮޅުކޮޅު ކުޅެލަން އެދާއިރާގެ ރަށްޓެހިން އެދުނު ނަމަވެސް އޭނާ ހުރީ " އެފަރާތް ބަލާލާ" ގޮތަކަށްނޫނެވެ.


އިޓާލިއަން ލީގުގައި މިރޭ މިލާންގެ އެންމެ ބޮޑު ދެބާރު ބައްދަލުކުރި މެޗު އިންޓަ މިލާނުން ފަސޭހަކަމާއެކު ކާމިޔާބުކޮށްފި އެވެ. ލީގުގެ އެއްވަނައިގައި އޮތް އިންޓަ މިލާނުން މިރޭގެ މެޗުގައި ދެވަނައިގައި އޮތް އޭސީ މިލާނުގެ މައްޗަށް ކުރި ހޯދީ 0-3 އިންނެވެ.\nމިއީ 2011 ވަނަ އަހަރުގެ ފަހުން އިޓާލިއަން ލީގުގެ އެއްވަނަ އަދި ދެވަނައިގައި އިންޓަ މިލާނާއި އޭސީ މިލާން އޮވެ މި ދެ ޓީމު ބައްދަލުކުރި ފުރަތަމަ ފަހަރެވެ. 2011 ވަނަ އަހަރުގެ އޭޕްރީލް މަހު މި ދެޓީމު ބައްދަލުކުރި މެޗު 0-3 އިން އޭސީ މިލާން ކާމިޔާބުކުރި އިރު އެފަހަރު ލީގު ކާމިޔާބުކުރީ ވެސް އޭސީ މިލާނެވެ. އެހެންކަމުން އޭގެ ދިހަ އަހަރު ފަހުން ހަމަ އެ ހާލަތުގައި ނަތީޖާ އަނެއްކޮޅަށް ނުކުތުމާއެކު އިންޓަ އަށް މިފަހަރުގެ ސީޒަން ކާމިޔާބުކުރެވިދާނެ ކަމުގެ ހީތައް މިވަނީ އިތުރުވެފަ އެވެ.\nއޭސީ މިލާނާ ވާދަކޮށް މިރޭ ކުޅުނު މެޗުން އިންޓަ މިލާން މޮޅުވުމާއެކު އެ ޓީމަށް ޓޭބަލްގެ އެއްވަނައިގައި ހަތަރު ޕޮއިންޓްގެ ލީޑެއް ވަނީ ލިބިފަ އެވެ. މިރޭގެ މެޗުގައި އިންޓަ އިން ޖެހި ފުރަތަމަ ލަނޑު މެޗުގެ ފަސް ވަނަ މިނެޓްގައި މެންޗެސްޓަރ ޔުނައިޓެޑްގެ ކުރީގެ ފޯވާޑް ރޮމެލޫ ލުކާކޫ ދިން ބޯޅައަކުން ކާމިޔާބުކުރީ ލައުޓާރޯ މާޓިނޭޒް އެވެ. އިންޓަ ގެ ދެވަނަ ލަނޑު މެޗުގެ 57 ވަނަ މިނެޓްގައި ކްރޮއޭޝިއާގެ އިވާން ޕެރެސިޗް ދިން ބޯޅައަކުން އަނެއްކާވެސް މާޓިނޭޒް ކާމިޔާބުކޮށްދިން އިރު އޭގެ ނުވަ މިނެޓް ފަހުން ތިން ވަނަ ގޯލު ކާމިޔާބުކޮށްދިނީ މި ސީޒަންގައި ރަގަޅު ފޯމެއްގައި ހުރި ލުކާކޫ އެވެ.\nމިރޭގެ މެޗުގައި އޭސީ މިލާންގެ ތަޖުރިބާކާރު ފޯވާޑް އުމުރުން 39 އަހަރުގެ ޒަލަޓަން އިބްރަހިމޮވިޗް އަށް ލަނޑު ޖަހަން ރަގަޅު ދެ ފުރުސަތެއް ލިބި ބޭކާރު ވިއެވެ.\nއަނިޔާގެ ސަބަބުން ރެއާލްއާ ދެކޮޅަށް ލުކާކޫ އަށް ނުކުޅެވޭނެ\nލުކާކޫގެ ކުރިއެރުން ފެނި ކޮންޓޭ އަށް ބޮޑު ހިތްހަމަޖެހުމެއް


Nazim nengevi loan ah 1.9 million rufiyaa dhakkan jehijje | Mihaaru\nނާޒިމް ނެންގެވި ލޯނަށް 1.9 މިލިއަން ރުފިޔާ ދައްކަން ޖެހިއްޖެ\nމަޖިލިހުގެ ނައިބު ރައީސްގެ މަގާމުގައި ހުންނެވި އިރު ނާޒިމް ރިޔާސަތުގައި -- ފޮޓޯ/މަޖިލިސް\n27 މާޗް 2018 - 12:52\nމަކަރާއީ ހީލަތް ހެދުމުގެ ކުށް ސާބިތުވެ، 25 އަހަރުގެ ޖަލު ހުކުމެއް ސުޕްރީމް ކޯޓުން އިއްވާފައިވާ ނާޒިމްގެ މައްޗަށް 1.9 މިލިއަން ރުފިޔާ ދައްކަން ހުކުމްކުރީ 2012 ގައި އޭނާ ނެންގެވި ލޯނަކަށެވެ.\nނާޒިމް ނެންގެވި 1.5 މިލިއަން ރުފިޔާގެ އެ ލޯނަށް ފައިސާ ނުދައްކާ އޮތުމުން އިންޓަރެސްޓާއި ޖޫރިމަނާގެ ގޮތުގައި މިދިޔަ ފެބްރުއަރީ މަހުގެ ނިޔަލަށް 1.9 މިލިއަން ރުފިޔާ އަރާފައިވެ އެވެ. އެ ފައިސާ ހޯދަން އެމްސީބީން ދައުވާ ކުރުމުން ނާޒިމްގެ ފަރާތުން ވަނީ ސިވިލް ކޯޓުގެ ޑިސްޕިއުޓް ރިޒޮލިއުޝަން ޑިވިޝަންގައި އެ ފައިސާ ދައްކަން އެއްބަސްވެފަ އެވެ.\nއެ ފައިސާ ދެއްކުމުގެ ގޮތުން ނާޒިމާއި އެމްސީބީއާ ދެމެދު ސިވިލް ކޯޓުގައި އެއްބަސްވި ގޮތަށް، ކޯޓުން ހުކުމްކުރީ މި މަސް ނިމުމުގެ ކުރިން 440،000ރ. ދެއްކުމަށާއި ބާކީ ފައިސާ އަންނަ މަހުން ފެށިގެން ނުވަ މަސް ތެރޭގައި އެއްކޮށް ދައްކައި، ނިންމުމަށެވެ.\nމީގެ އިތުރުން އެ ލޯނަށް އެމްސީބީގައި ރަހުނު ކޮށްފައިވާ މުދަލާ ގުޅިގެން ރަހުނު ސާބިތުކޮށް، އެ ރަހުނުގެ މައްޗަށް އޮތް އެމްސީބީގެ ހައްގުތައް ބޭނުން ކުރަން ޖެހިއްޖެ ނަމަ، އެކަމުގެ ހުއްދައަށް އެދި ވަކިން މައްސަލަ ހުށަހެޅުމުގެ ހައްގު އެމްސީބީއަށް އޮންނާނެ ކަމަށް ވެސް ހުކުމުގައިވެ އެވެ.\nނާޒިމްގެ މައްޗަށް 25 އަހަރުގެ ޖަލު ހުކުމެއް 2015 ގައި ސުޕްރީމް ކޯޓުން އިއްވީ އޭނާގެ ހިއްސާ އޮތް ނަމީރާ އިންޖިނިއަރިންގެ މުވައްޒަފުން ލައްވައި، އެކި ކުންފުނިތަކުގެ ނަމުގައި އެސްޓިމޭޓްތަކެއް ހުށަހަޅައިގެން ސަރުކާރުގެ ޕްރޮޖެކްޓެއް ކާމިޔާބު ކުރި ކަމަށް ބުނާ މައްސަލާގަ އެވެ.\nއެ ހުކުމާ އެކު ދިއްގަރު ދާއިރާގެ ގޮނޑި ވެސް ނާޒިމަށް ގެއްލުނެވެ.\nނާޒިމްގެ މައްޗަށް ދައުވާކުރާ އިތުރު ތިން މައްސަލައެއް ސުޕްރީމް ކޯޓުގައި މިހާރު ވެސް އެބަ އޮތެވެ. އެކަމަކު އެ މައްސަލަތައް އަދި ނުނިންމަ އެވެ.\nނާޒިމް އިނގިރޭސި ވިލާތުގައި އަރުވާލެވިގެން ހުންނެވީ ބޭސްފަރުވާ އަށް ސިންގަޕޫރަށް ފޮނުވުމުންނެވެ.\nސިވިލް ކޯޓް އަހުމަދު ނާޒިމް ބޭންކް ލޯން އެމްސީބީ މޯލްޑިވްސް\nއެކިގޮތްގޮތުން ހޯދާ އެއްކޮށްފާވާ ފައިސާގެ ތެރެއިން ތިވަރު ދައްކާލުމަކީ ކައިފާ ވައެއްލުންފަދަ ކަމެއް. ހާހާ.


Vaccine gathumuge hudhdha State sarukaaru thakashaai, amilla hospital thakah Malaysia in dheefi - vNews.mv\nމެލޭޝިޔާ ސަރުކާރުގެ މިނިސްޓަރ އޮފް ސައިންސް، ޓެކްނޯލޮޖީ އެންޑް އިނޮވޭޝަން ޚައިރީ ޖަމާލުއްދީން:\nވެކްސިން ގަތުމުގެ ހުއްދަ ސްޓޭޓް ސަރުކާރުތަކަށާއި، އަމިއްލަ ހޮސްޕިޓަލްތަކަށް މެލޭޝިޔާއިން ދީފި\nސައިފް އަޒްހަރު 03 June 2021, 21:27\nމެލޭޝިޔާގެ ސްޓޭޓް ސަރުކާރު ތަކަށާއި، އަމިއްލަ ހޮސްޕިޓަލްތަކަށް ކޮވިޑް ވެކްސިން ގަތުމުގެ ހުއްދަ މެލޭޝިޔާ ސަރުކާރުން ދީފިއެވެ.\nޕެނާންގައި ހުންނަ ވެކްސިން ސެންޓަރަކަށް ޒިޔާރަތް ކުރެއްވުމަށްފަހު ބޭއްވި ޕްރެސް ކޮންފަރެންސެއްގައި، ސަރުކާރުގެ ވެކްސިން ކޯޑިނޭޓިންގ މިނިސްޓަރ ޚައިރީ ޖަމާލުއްދީން ވިދާޅުވީ، އަމިއްލައަށް ވެކްސިން ގަނެގެން އާންމުންނަށް ވެކްސިން ޖެހުމުގެ ފުރުސަތު ސްޓޭޓް ސަރުކާރު ތަކަށާއި، އަމިއްލަ ހޮސްޕިޓަލްތަކަށް މިހާރު ހުޅުވާލާފައިވާ ކަމަށެވެ.\nޚައިރީ ޖަމާލުއްދީނަކީ މެލޭޝިޔާ ސަރުކާރުގެ މިނިސްޓަރ އޮފް ސައިންސް، ޓެކްނޯލޮޖީ އެންޑް އިނޮވޭޝަނެވެ.\nސްޓޭޓް ސަރުކާރުތަކާއި، އަމިއްލަ ހޮސްޕިޓަލްތަކަށްވެސް ގަނެގެން މެލޭޝިޔާއަށް އެތެރެ ކުރެވޭނީ ދުނިޔޭގެ ސިއްހަތު ޖަމްއިއްޔާއިން އިމަޖެންސީ ހުއްދަ ދީފައިވާ ވެކްސިންތައް އެކަނި ކަމަށް މިނިސްޓަރ ޚަރިޖީ ޖަމާލުއްދީން ވިދާޅުވިއެވެ.\nއެގޮތުން، މެލޭޝިޔާ ސަރުކާރުން މިހާރު ކުރިއަށްގެންދާ ގައުމީ ވެކްސިން ޕްރޮގްރާމްގައި ނުހިމެނޭ ކޮވިޑް ވެކްސިންތައް ކަމަށްވާ މޮޑަނާ އަދި ސިނޮފާރމް ވެކްސިންފަދަ ވެކްސިންތައްވެސް އަމިއްލައަށް ގަނެގެން ބޭނުން ކުރެވޭނޭ ކަމަށް ޚައިރީ ވިދާޅުވިއެވެ.\nއަމިއްލައަށް ވެކްސިން ގަންނަން ބޭނުންވާނަމަ ސްޓޭޓް ސަރުކާރުތަކާއި، އަމިއްލަ ހޮސްޕިޓަލްތަކުން ހަމައެކަނި ކުރަންޖެހޭ ކަމަކީ، ހެލްތު މިނިސްޓްރީގެ ނޭޝަނަލް ފާމަޝޫޓިކަލް ރެގިއުލޭޓަރީ އޭޖެންސީގައި އެކަން ރަޖިސްޓަރީކުރުން ކަމަށް މިނިސްޓަރ ވިދާޅުވިއެވެ.\n"ސްޓޭޓް ސަރުކާރުތަކުން އަމިއްލައަށް ވެކްސިން ގަނެގެން ގެންނަން ބޭނުންވާނަމަ އަދި އެނޫން ވެކްސިންތައްވެސް ގެންނަން ބޭނުންވާނަމަ އެކަން ކުރިއަށް ގެންދަންވީ. ވެކްސިން އުފައްދާ ކުންފުނިތަކާ ވާހަކަ ދެއްކުމުގައި ސަރުކާރު އޮތީ އެހީތެރިކަން ފޯރުކޮށްދޭންވެސް ތައްޔާރަށް"\nމެލޭޝިޔާ ސަރުކާރުން ކުރިއަށްގެންދާ ގައުމީ ވެކްސިން ޕްރޮގްރާމްގައި ބޭނުން ކުރަމުންގެންދަނީ ޗައިނާގެ ސިނޮވެކް، ފައިޒަރ/ބަޔޯއެންޓެކް އަދި އެސްޓްރަޒެނެކާގެ ވެކްސިނެވެ.\nސްޓޭޓް ސަރުކާރުތަކުން ނުވަތަ އަމިއްލަ ހޮސްޕިޓަލަކުން މިތިން ވެކްސިންގެ ތެރެއިން ވެކްސިނެއް ގަނެގެން އެތެރެކުރަން ބޭނުންވާނަމަ، މައި ސަރުކާރުން ދީފައިވާ އޯޑަރު ލިބެންދެން ޖެހޭނީ މަޑުކުރަންކަމަށް މިނިސްޓަރ ޚައިރީ ވިދާޅުވިއެވެ.\nދުނިޔޭގެ ސިއްހަތު ޖަމްއިއްޔާއިން މިހާތަނަށް 8 ވެކްސިނަކަށް އިމަޖެންސީ ހުއްދަ ދީފައި ވެއެވެ.\nއެ ވެކްސިންތަކަކީ، ފައިޒަރ/ބަޔޯއެންޓެކްގެ ވެކްސިން، މޮޑަނާގެ ވެކްސިން، ޖޯންސަން އެންޑް ޖޯންސަންގެ ވެކްސިން، އެސްޓްރަޒެނެކާ-އިންޑިއާ ވެކްސިން، އެސްޓްރަޒެނެކާ-ދެކުނު ކޮރެއާ ވެކްސިން، އެސްޓްރަޒެނެކާ-އީޔޫ ވެކްސިންގެ އިތުރުން، ޗައިނާގެ ސިނޮފާރމް ވެކްސިނާއި، ސިނޮވެކް ވެކްސިނެވެ.\nމެލޭޝިޔާގެ ސްޓޭޓް ސަރުކާރުތަކަށާއި، އަމިއްލަ ހޮސްޕިޓަލްތަކަށް ކޮވިޑް ވެކްސިން އަމިއްލައަށް ގަނެގެން އެތެރެކުރުމުގެ ހުއްދަ ސަރުކަރުން މިދިނީ، އެކަން ކުރުމަށް ސްޓޭޓްތަކުންނާއި އަމިއްލަ ހޮސްޕިޓަލްތަކުން ކުރަމުންދިޔަ މަސައްކަތަށް ސަރުކާރުން ހުރަސްއަޅާ ކަމަށް ބުނެ ސިޔާސީ ފަރާތްތަކާއި އަމިއްލަ ފަރާތްތަކުގެ ނުރުހުން ސަރުކާރަށް އަމާޒުވެފައި ވަނިކޮށެވެ.\nކޮވިޑްބަލިން ދިފާއުވުމަށް މެލޭޝިޔާއިން އެގައުމުގެ ރައްޔިތުންނަށް ވެކްސިން ޖަހަން ފަށާފައިވަނީ މިއަހަރުގެ ފެބްރުއަރީމަހުގެ ތެރޭގައެވެ.\nވެކްސިން ޖެހުމުގެ ދެވަނަ ފިޔަވަހި މިހާރު ކުރިއަށްދާއިރު، މިހާތަނަށް 3.5 މިލިއަން ޑޯޒްގެ ވެކްސިން ޖަހާފައި ވެއެވެ. މީގެތެރެއިން 1.1 މިލިއަން މީހުންވަނީ ދެވަނަ ޑޯޒް ޖަހާފައެވެ.\nމިނިސްޓަރ ޚައިރީ ޖަމާލުއްދީން ވިދާޅުވީ، މެލޭޝިޔާގައި މިދިޔަ މެއިމަހުގެ 27 އިން ފެށިގެން މިހާރު ދުވާލެއްގެ މައްޗަށް އެއްލައްކަ ޑޯޒްގެ ވެކްސިން ޖަހަމުންގެންދާ ކަމަށާއި، އަމާޒަކީ، ކުރިއަށްއޮތް ޖުލައިމަސް ނިމެންވާއިރަށް ދުވާލަކު ދެލައްކަ ޑޯޒް ޖެހުން ކަމަށެވެ.\nކޮވިޑްބަލީގެ ހާލަތު ވަރަށް ބޮޑަށް ގޯސްވާން ފެށުމުން މުޅި މެލޭޝިޔާ މިހާރުއޮތީ މި ޖޫންމަހުގެ 1 އިން 14 އަށް ލޮކްޑައުން ކޮށްފައެވެ. މިފިޔަވަހީގައި އަލަށް ޕޮޒިޓިވްވާ ރޭޓު ދަށް ކުރެވިއްޖެނަމަ ކުދިކުދި ލުއިތަކާއެކު އިތުރު4ހަފްތާއަށް ލޮކްޑައުންކުރަން ވަނީ ރާވާފައެވެ.\nތިންވަނަ ފިޔަވައްސެއްވެސް ޕްލޭން ކޮށްފައިވާއިރު، ތިންވަނަ ފިޔަވަހީގައި ހަރުކަށި ފިޔަވަޅުތަކަކާއެކު އިގްތިސާދީ ހަރަކާތްތައް ހުޅުވާލާއިރު، އިޖުތިމާއީ އެއްވެސް ހަރަކާތެއް ކުރިއަކަށް ނުގެންދެވޭނެއެވެ. އަދި މީހުންގެ ހަރަކާތްތައް ކޮންޓްރޯލްކޮށް، މިހާރު އަޅާފައިވާގޮތަށް، އޮފީސްތަކަށްވެސް ނުކުމެވޭނީ މަދު ބަޔަކަށެވެ.\nކޮރޯނާވައިރަސް މެލޭޝިއާ ވެކްސިން ދުނިޔެ


މޯލްޑިވްސް މާކެޓީން އެންޑް ޕަބްލިކް ރިލޭޝަންސް ( އެމްއެމްޕީއާރުސީ)ގެ ފައިސާއަށ ހިޔާނާތްތެރިވި އެ ފައިސާ އެސްއޯއެފްގެ އެކައުންޓަތަކަށް ޖަމާކޮށް ހިންގި މަނީ ލޯންޑަރިން ހުއްޓުވަން މަސައްކަތްކޮށްފައި ނުވާ މައްސަލާގައި އެމްއެމްއޭގެ ފައިނޭންޝަލް އިންޓެލިޖެންސް ޔުނިޓްގެ ހެޑް އާތިފް ޝަކޫރުގެ މައްޗަށް ދައުވާކުރުމަށް އެސީސީން ޕްރޮސެކިއުޓަރ ޖެނެރަލްގެ އޮފީހަށް ފޮނުވައިފި އެވެ.\nއެމް.އެމް.ޕީ.އާރް.ސީގެ ޚިޔާނާތުގެ ފައިސާ ވަކި އެކައުންޓްތަކަކަށް ޖަމާކުރި މައްސަލަ ތަހުޤީޤުކުރުމަށްފަހު އާއްމުކުރި ރިޕޯޓްގައި ބުނެފައިވަނީ އެސްއޯއެފްގެ އެކައުންޓް މެދުވެރިކޮށް ހިންގާފައިވާ މުޢާމަލާތްތަކަކީ މަނީ ލޯންޑަރިންގ ކަން އެއްވެސް ޝައްކެއް ނެތް މިންވަރަށް އެފް.އައި.ޔޫގެ ވެރިޔާއަށް އެނގޭކަމަށެވެ.\nއެ ރިޕޯޓް ތަހުޤީޤީ އިދާރާއަކަށް ނުފޮނުވަން ނިންމާ ފައިލްކުރިއިރު އެއީ ތަހުޤީޤު ކުރަން ފޮނުވަން ޖެހޭ ރިޕޯޓެއްކަން އެނގޭކަމަށް އެފް.އައި.ޔޫގެ އޭރުގެ ވެރިޔާ އާތިފް ޝަކޫރު އިއުތިރާފްވެފައިވާކަމަށާއި ، އޭނާގެ އެ ޢަމަލަކީ ހެޔޮ ނިޔަތެއްގައި ކޮށްފައިވާ ކަމެއް ނޫންކަން ތަހުޤީޤަށް ފާހަގަ ކުރެވިފައިވާކަމަށްވެސް އެސީސީގެ ރިޕޯޓްގައިވެއެވެ.\nމީގެ އިތުރުން، އެފް.އައި.ޔޫގެ އާތިފްގެ ޖީމެއިލް އެކައުންޓުން އޭރުގެ ޤަވަރުނަރުގެ ރަސްމީ އީމެއިލް އެކައުންޓަށް ފޮނުވާފައިވާކަން ތަހުޤީޤަށް ފާހަގަކުރެވުނު ނަމަވެސް، އެ ރިޕޯޓާ ގުޅިގެން ވަކި ގޮތަކަށް ޢަމަލު ކުރަން އެފް.އައި.ޔޫގެ ވެރިޔާއަށް އިރުޝާދު ދީފައިކަމުގެ އެއްވެސް ކިތާބީ ހެއްކެއް މިހާތަނަށް ކޮމިޝަންގެ ތަޙްޤީޤަށް ލިބިފައިނުވާކަންވެސް އެސީސީގެ ރިޕޯޓްގައި ފާހަގަކޮށްފައިވެއެވެ.


ނޭންގިހިތޭ ގެންދެވީމަ މިތުރާ… (12) | Esfiya - Dhivehi Vaahaka Site\nހޮސްޕިޓަލަށް ލޫޔާގެންދިއުމާއެކު އެޑްމިޓްކުރެވުނެވެ. އަދި ޓެސްޓްތަކެއް ހެއްދުނެވެ. އޭރުވެސް ހުން 104ގައިހުރުމުން ޑޮކްޓަރު ފަރުވާދެމުން ދިޔައީ އަވަހަށް ހުންތިރި ކުރެވޭތޯއެވެ. އެހާވަރަށް ހުން ހުރުމުން ފިޓްޖެހުމަށް މަގުފައިވާނެތީ އެކަމުން ސަލާމަަތްކުރުމަށް އެމީހުން އަވަދިނެތި އުޅެމުންދިޔައިރު ފަރޫންއާއި އަރުޝަދުމެންވެސް ތިބީ ލޫޔާއަށް އަވަސް ޝިފާއަކަށްއެދި އެދިއެވެ. އެދުވަހުގެ ކޮލެޖްކެންޕަހުގައި ހިންގަން ހަމަޖެހިފައިވާ ކަންކަންވެސް އަލީގެ އެދުމުގެ މަތީން ފަސްކޮށްލުމަށްފަހު އެންމެންވެސް އިރުއޮއްސެންދެން އެތާންގައިތިބީ ލޫޔާގެ ހުން ތިރިވެލީމާ ދާށެވެ. ނާދިޔާއާއި ޝަކީބްވެސް އަމިއްލަ ދަރިއަކަށް ހޭހަން ކޮށްދޭ ފަދައަކުން ލޫޔާއަށް އެހީތެރިކަން ފޯރުކޮށްދިނުމުގައި ތިބީ އެއީވެސް އަލޫކްގެ ރަހްމަތްތެރި ކުއްޖެއްކަން ފަރޫންގެ ފަރާތުން އެނގުމާއެކު ލޫޔާއަށް އެހީވާނެ އިތުރުމީހަކު އެތާންގައި ނޫޅޭނެކަން ދަނެގެންނެވެ.\nލޫޔާގެހުން ކިރިޔާވެސް ތިރިވެލާންފެށީ އެރޭ ހަތެއްވެސް ޖެހިފަހުންނެވެ. އެހުރިހާއިރު އަލްޔާ ނޫނީ ނާދިޔާ ކޮންމެވެސް އެކަކު ހުއްޓާނުލާ ލޫޔާގެ ހަށިގަނޑުގައި ފެންއުނގުޅަމުން ގެންދިޔައެވެ. ގެއަށް ގޮސް ކައްކާ ހެދުމަށްފަހު ނާދިޔާވެސް އަވަހަށް ހޮސްޕިޓަލަށް އާދެއެވެ. ބޭރުގައި ތިބި އަރުޝަދުއާއި އަލީގެ އިތުރުން ފަރޫންއާއި ޝަކީބް އިޝާނަމާދު ކޮށްލައިގެން އައުމުން ނާދިޔާދިޔައީ އެހަށް އެމީހުނަށް ކާންދޭށެވެ. ހުރިހާފިރިހެންނުން ކެއިއިރު ނާދިޔާ މަޑުކޮށްލީ އަލްޔާއާއެކުގައި ކެއުމަށެވެ. އެހެންނޫނީ އާއިލާ އެކުގައި ކެއުންބުއިން ކުރިއަށްގެންދިޔަ ނަމަވެސް ޝަކީބްވެސް ވަގުތާ ހާލަތާއެކު އެގޮތަށް އެކަމުގައިވެސް ފަސޭހަގޮތް ހިޔާރުކުރިއެވެ.\nރަންކިއުވުމަށްފަހު ސަލީމްއާއި ހުމާމް ގޮސް އަލޫކްއާ ބައްދަލްކުރީ އެރޭގެ އަށެއްޖެހިއިރު އޮކްސިޖަންއިންނެވެ. އޭރު އަލޫކްވެސް އައިސް އެތާންގައި އިނެވެ. ” ހުމާމް އާއި ސަލީމް ތިކޮށްދިނީ ވަރަށްވެސް ބޮޑުހެޔޮކަމެއް.. އެހެން ނޫންނަމަ އަރެންގެ މިހަމަޖެހޭ ދިރިއުޅުން ހަލާކުތެރެއަށް އަހަރެންގެއަތުން އެއްލާލެވޭއިރުވެސް ނޭންގުނީސް.. ” ކާއެއްޗެހި ގެނައުމާއެކު އަލޫކް ބުނެލިއެވެ. ” އަހަންނަށް އެނގިގެން އެއްވެސްމީހެއްގެ ދިރިއުޅުން ހަލާކުވިޔަކަ ނުދޭނަން.. އިއްޔަހަވީރު އަހަރެންދުށިން އިބާއާދެމީހުން ރަސްފަންނުން.. އެކަމަކު އެވަގުތު އެކަން ނުވިނަމަވެސް މިއަދު އަހަރެން ކޮފީހަޓަށް ވަތްގަޑީގައި އަލޫކްގެ މޫނުމަތިން ނުތަނަވަސްކަން ފެނުނީމަ އަހަންނަށް އެނގުން ކޮންމެވެސް ކަމެއްގޯސްކަން.. އަހަރެން ހީވެސްނުކުރަން.. ފަންޑިތައިގެ ބޭނުން އިބާ ހިފާނެކަމަށް.. އޭނަ ރުޅިއަންނަނީ ލޫޔާދެކެ އެކަމަކު ދެންކީއްވެބާ އަލޫކްއާ އެދިމާކުރީ .. ” ތީއޭ ނޭންގިފައި އޮތްކަމަކީ ފަރޫންއާއިވެސް މިއަދު ވާހަކަދެއްކީމަ ބުނި އެހެން .. އަނެއްކާ އެކޮޅުގަ ލޫޔާ ވަރަށް ބޮޑަށް ހުންއައިސްގެން އެޑްމިޓަކޮށްފަ އޮތީވެސް.. ” އެކިވާހަކައިގައި ތިބެ އެތަނުން ނިކުތްއިރު ހުމާމްއާއި ސަލީމްވެސް އަލޫކްގެ އެކުވެރިންގެ ލިސްޓަށްއިތުރުވެގެން ދިޔައެވެ.\nއިބާ ރުޅިއައިސް ރަތްވެފައިހުރެގެން އިރުއިރުކޮޅާ ނަންބަރަކަށް ގުޅާލައެވެ. ނަމަވެސް ކޮންމެފަހަރަކު ފޯނުނުނެގުމުން ކަނޑާލަން ޖެހެނީއެވެ. ހިތްހަމަނުޖެހުމާއި އައިރުޅީގައި އަތްދަބަސްނަގާ ކޮނޑުގައި އަޅުވާލުމާއެކު ގެއިން ނިކުމެ ޓެކްސީއަކަށް އިބަ އެރިއިރު ހުމާމް ބަލަން އިންކަމެއް އިބާ ނުދެނެހުއްޓެވެ. ކާރުގޮސް މަޑުކޮށްލީ މާފަންނު އިއްޒުއްދީންޕާކް ނުވަތަ ބިސްބުރުކައިއަށެވެ. ހުމާމްވެސް ފަހަތުން ސައިކަލްގައި އައިސް ކާރުމަޑުކުރިފަރާތް ނޫން އަނެއްފަޅީގައި އިބާ ހަދާގޮތް ބަލަން އިނެވެ. ކާރުން ފެއިބުމާއެކު ދެކޮޅު ހޯދާ ބަލާލުމަށްފަހު އިބާވަނީ އެތާންގައި އިން ހަނގޯޅިގަނޑަށެވެ. ދަމުންވެސް އިރުއިރުކޮޅާ ފަހަތް ބަލަމުން ދިޔައެއްކަމަކު އެއަށްވުރެ ހުށިޔާރުވެހުރި ހުމާމްއެއް އޭނާގެ ލޮލުގަ އަޅައެއްނުގަނެއެވެ.\n“އަހަރެންމިހާރު ކިތައްފަހަރު ގުޅައިފިން .. ބޭނުންވަރަކަށް އަހަރެންދީފަނަމޭ ފައިސާވެސް އަހަންނަން މިނުންގޮތެެއް ހަދާދީބަލަ.. މިއަދު އެއްކޮށްމިދަނީ އޭނަ ނުފެނި.. ގުޅާލާ ކޮންމެފަހަރަކު ބުނޭ ސަޕްރައިޒްއެއް ރެޑީކުރަނީޔޭ.. އެކަމަކު އެހެން ނުފެނި ތިންދުވަސް ވެއްޖެޔާ ކުރި ހުރިހާކަމެއް ބޭކާރެެއްނުވާނީ.. ” ކަންވޮޑުވެފައި ހުރެ އެތާހުރި ދޮރަކުން އެތެރެއަށް ވަނުމާއެކު އިބާ ޝަކުވާކޮށްލިއެވެ. އޭރުވެސް ކުރިމަތީގައި ތަސްބީހަ ހިފައިގެން އިން ހާޖީބެ އިނީ ތުންތަޅުވާލަ ތަޅުވާލައެވެ. ” އެކަމަކު މިއަދު އޭނަ އަހަރެންކައިރިއަށް ރަންކިޔަން ފޮނުވި.. ” ނުހުރެވިގެން އަނެއްކާވެސް އިބާ ވާހަކަދެއްކިއެވެ. ” ދެންކިހިނެއްތަ އަހަރެން ހަދާދޭންވީ ކަނބުލޮޔަށް.. ކަނބުލޮބޭނުންވީ އެސޮރު ކަނބުލޮޔާއި އިންނާކަށްނު.. މިހާރުދެން އެކަންވެސް އެދަނީ ކުރިޔަށް.. އެހެންވީމަ ކޮންކަމަކާ ހާސްވާންވީ..” ހާޖީބެ ހަމަޖެހިލާފައި ބުނެލިއެވެ. ” އަހަންނަށް ހީވަނީ އޭނަޔަށް އެނގިއްޖެހެން ކޮންމެވެސް ވަރަކަށް… އަހަރެން ކައިރިއަށް ރަންކިޔަންވެސް ފޮނުވީ އަހަންނަށް އެންމެ ނަފްރަތުކުރާ އެކަކު އަދި އަހަރެން އެމީހަކަަށް ފައިސާދީގެން ކޮފީއަށް އެއްޗެހިއަޅައިގެން އުފުލިމީހާ.. ” މޫނުގައިވާ ދާތިކިތަށް ފޮހެލަމުން އިބާ އެހެންބުނިއިރުވެސް ނޭންގޭ ބާރުމިނެއްގައި ހިތްތެޅެމުންދިޔައެވެ.\n” ހާސްނުވޭ ކަނބުލޯ ބައެއްމީހުން އެކުވެރިވުމުގަ ނުނަގާނެ ފަޅިސިކުންތެއްވެސް.. އޭގެ މާނައަކީ ދުނިޔޭގަ އެމީހަކަށް ކުރެވޭ ހުރިހާކުށެއް ދިމާވާ ކޮންމެ އެކުވެރިއަކަށް ކިޔައިދޭނޭތަ.. ތަންކޮޅެއް ހަމަޖެހިބަލަ ތިޔަކައިވެނިވާނެ އެއީ މިބޭބެ ޔަގީންކޮށްދޭ ކަމެއް…” އެތަކެއް ވާހަކައެއް ދެއްކުމަށްފަހު އިބާ އެކޮޓަރިން ނިކުތީ އޭނައަށް ހުރަސްއަޅާނެ މީހަކު ނެތްކަން ޔަގީންކޮށްފައެވެ. ނަމަވެސް އެބޭވެސް ލޫޔާއަށް ގޮތެއްހަދާން އުޅެއުޅެ އެއްބަހެއްނުވިއެވެ. އިބާ އެދުވަހު ގެނައި ލޫޔާގެ ފޮޓޯގަނޑު އަދިވެސް އިބާބޭއްވިގޮތަށް އެކޮޓަރީގެ އަރިމަތީގައި ހުރި ކުޑަމޭޒެެއްގެ މަތީގައި އޮތެވެ.\n“ހެލޯ .. އަލޫކް ކޮންތާކުތިހުރީ.. ” ފަރޫން ގުޅާލާފައި އަހާލިއިރު ހާސްކަމެއް އެކުލެވިފައި ވާކަން އެއަޑުންވެސް އިނގުނެވެ. “ކިހިނެއްވީ.. އަނެއްކާ ކަމެއްގޯސްވީތަ. ކޮބާ ލޫޔާ މިހާރުކިހިނެއް.. ” އަލޫކް އަވަސްއަވަހަށް އަހާލިއެެވެ. ” ލޫކް ހަމަޖެހޭ.. ލޫ އިންޝާﷲ މިހާރު ހުންމަޑުވެފައޮތީ .. ދެރައީ އިރުއިރުކޮޅާ ހުންގަދަވާތީ.. މިހާރު ލޫގެ މަންމައަށްވެސް ގުޅައިފިން.. ލޫގެ މަންމަބުނީ ކުރިންވެސް ދެފަހަރަކު އެހެންވެއްޖެޔޯ ފުރަތަމަ ފަހަރުއެހެނއވީ ލޫގެ ބައްޕަނިޔާވިދުވަހުގައޭ.. ދެން ލޫގެ ބެސްޓްފްރެންޑް ނިޔާވިދުވަހުގަ.. އެކަމަކު މިފަހަރު މިހެންމިވީ ކީއްވެކަމެއް ނޭންގުން.. ކޮންމެފަހަރަކުވެސް ކިޔަވާފަ ފެންދީގެންނޯ ރަނގަޅުކުރަނީ.. އެކަމަކު މިކޮޅުގަ ނެތް އެކަންކުރާނެމީހެއް.. ލޫގެ މަންމަބުނި ބަލާލާފަ އެބަގުޅަމޭވެސް އަދިވެސް ހަބަރެެއްނުވޭ.. ދެން ކިހިނެއް ހަދާނީ.. ” ފަރޫން ވެގެންއުޅޭގޮތް ތަފްސީލުކޮށް ކިޔާދިނެވެ. އެވަގުތު އަލޫކް ހިތަށްއެރީ އިބާ އަނެއްކާ ކަމެއްކުރީކަމަށެވެ. އެހެން ކަމަށް ވަންޏާ ދުވަހަކުވެސް އަލޫކް އިބާއަށް މާފެއްނުކުރާނެއެވެ.\nފޯނުން ވާހަކަދައްކަމުން ދިޔަ އަލޫކް ހުރީ ގޭކައިރީ މަގުމަތީގައި ކަމުން އެވަގުތު ބާރުސްޕީޑްގައި އައި ހުމާމް އަށް އަލޫކް ކައިރިން ނެއްޓެވުނީ ހަމަކިރިޔާއެވެ. ” އެބަގުޅަމޭ ” ބުނެފައި ފޯނުބާއްވާފައި އަލޫކް އެނބުރިލިއިރު ހުމާމް ސައިކަލުން ފައިބައިގެން ދުވަމުން ކަހަލަގޮތަކަށް އައިސް އަލޫކް ކައިރީގައި ހުއްޓެނީއެވެ. ” ބްރޯ ކިހިނެއްތިހެދީ.. އަނެއްކާ ކޮންތާކަށް މާބާރަށް..” ހަމަޖެހިލާފައި އެއީ ހުމާމްކަން އެނގުމުން އަލޫކް އަހާލިއެވެ. އެއާއެކު ހުމާމްއަށް ފެނުން ކަންތަކާއި އިވުނުހުރިހާ އަޑުތަކެއް އަލިފުންޔާއަށް އަލޫކްއަށް ކިޔާދިނެވެ. އަދި ސަލާމަތް ވާން ބޭނުމީޔާ ތިންްދުވަސްވާންދެން އިބާއަށް ނުފެނިއުޅޭން ނަސޭހަތް ދިނެވެ. ” އެހެންވީމަ އަހަންނާ ލޫއާދެމީހުނަށް ވެސް އެމީހާ ލައްވާ ކަންތަށް ކުރުވަން އުޅެފަދޯ މިހުރީ.. އަނެއްކާ އެމީހާ ކީއްވެބާ ލޫއަށް ކަމެއްނުކުރީމި.. ” އަލޫކް ވިސްނާލުމަށްފަހު އެހެން ބުނިތަނާ އަނެއްކާ ފަރޫން ގުޅިއެެވެ.\n“ކީކޭ ފަރޫން.. ” އަލޫކް އަށް ދެންމެ އިވުން ވާހަކަތަކުން ބޯގޮވާފައި ހުއްޓާ ފަރޫން ގުޅުމުން ވާހަކަދެއްކުނީ ތަންކޮޅެއްބާރަށެވެ. ” ހާދަވަރެއްވެފަ.. ތިޔެއްނޫނޭ.. ލޫގެ މަންމަބުނީ އެބޭބެ ފޯނެއްނުނަގަޔޯ.. ލޫގެ މަންމައަށް އުޅޭ ގެއެއެއްވެސް ނޭންގެޔޯ ކުރިން އުޅުންގެ ބަދަލްވީމަ.. ކިހިނެއް ތޮއްޖެހިފަ އޮތް މާލެއިން އެބޭބެހޯދާނީ.. އެމީހާއަށް އިނގޭނެޔޯ ލޫގެ ވާހަކަ ބުނާއިރަށް.. ” ކަންބޮޑުވުމާއި ދެރެވުމުގެ ސަބަބުން ފަރޫންގެ އަޑުގައި މަޑުތުރުތުރެއް އެކުލެވިފައިވެއެވެ. ” ކޮންނަމެއްކިޔާ މީހެއް އެއީ.. މިވަގުތު ބުނީޔާ މަށަށްވެސް ފަސޭހަވާނެ މިގަޑީ ހުމާމްވެސް އެބައިން ސައިކްގަ އައިސް.. އެކަމަކުދެން އެވާހަކަތަށް ދައްކާނީ ތިމީހަކު ހޯދާފަ.. ” އަލޫކް އެހެން ބުނުމާއެކު ” އަސްލުނަމަކީ ލުގުމާން ޝަރީފް.. އެކަމަކު ގިނަމީހުނަށް އެނގޭނީ ހާޖީބޭގެ ނަމުން.. އެއީ ލޫގެ ބައްޕަގެ ވަރަށްގާތް ރަހްމަތްތެރިއެއް ކަމަށްވަނީ.. ލޫކް ޕްލީޒް ކޮންމެވެސް ގޮތަކުން އެބޭބެހޯދޭތޯ ބަލާބަލަ.. ” އެެެން ބުނެފައި ފަރޫން ފޯނުނޭއްވުމުން ހުމާމްކުރެ އެފަހަރުކީ ފަންޑިހަދާމީހާގެ ނަންބުނުމަށް އަލޫކްއެދުނެވެ.\n” ހާޖީބެކިޔަނީ.. ކިހިނެއްވީ އަނެއްކާ.. އެނަމެއްނޫންތަ ކިޔަނީ.. ” ހުމާމް އެހެން ބުނުމާއެކު ” ހިނގާބަލަ ނިކަން އަވަހަށް އެމީހާކައިރިޔަށް ” ބުނުމާއެކު އަލޫކް ހުމާމްގެ އަތުގައި ހިފައިގެން ސައިކަލަށް އެރުވިއެވެ. ” ދެން ބުނެބަލަ.. އަސްލު އެމީހާކައިރިއަށް ތިދަނީކީއްވެ.. އަނެއްކާ ގޯހެއްނުހަދައްޗޭ.. ” ހުމާމް ސައިކަލްދުއްވަމުން ވާހަކަދެއްކިއެެވެ. ” ހަމަޖެހޭ އެބޭބެ ކައިރިއަށް ދިޔާމަ ހުރިހާ ކަމެއް އޮޅުންފިލާނެ.. ” އޭރު އެމީހުނަށް ބިސްބުރާއި އަރާހަމަކުރެވެނީއެވެ. ހަލުވިހިނގުމެއްގައި ހަނިގޯޅިން ވަދެގެންގޮސް ހުމާމް އަލޫކްއަށް ދެކީ އިބާ އެފަހަރު އެތެރެއަށް ވަތްދޮރެވެ. ލަސްނުކޮށް އަލޫކް ޓަކިޖަހާލިއެވެ.\n” ކޮންކުއްޖެއް.. ދޮރުހުޅުވާލަބަ.. ބޭބެ މިއިނީ ކަމެއްކުރުމުގަ.. ” އާންމުކޮށް ހާޖީބެއާއި ބައްދަލްކުރަން އަންނަމީހުން އަންނަނީ ގުޅާފައެވެ. އެގޮތަށް ޓަކިޖަހާލާފައި ވަންނަނީ އަބަދުވެސް އޭނަގެ އަންހެންދަރިފުޅު ނޫނީ އެދަރިފުޅުގެ ފިރިމީހާއަށްވުމުން މިފަހަރުވެސް އެހެންފަހަރުތަކެކޭ އެއްފަދައިން ޖަވާބުދިނެއްކަމަކު، ދޮރުހުޅުވާލުމާއެކު ސަލާމް ގޮވާލުމުން ހާޖީބެ ތެޅިގަނެފައި އެނބުރިލުމާއެކު ޖެހުނީ ކޮޅަށެވެ. ކުރިމަތީގައިހުރީ މިދާކަށްދުވަހަކު އޭނާ ފަންޑިތަހެދި ކުއްޖާއެވެ. ” ބޭބޭ ހާސްނުވޭ.. އަހަންނަށް އިނގޭ ހުރިހާކަމެއްވެސް އެކަމަކު އަހަރެންމިއައީ އަހަރެންގެ ކަމަކުނޫން.. ލޫޔާގެ މަންމަބުނެގެން ފޯނުނުގަތީވެ ބޭބެގާތަށް އަންނަން\nމިޖެހުނީ.. ” އެެެން ބުނުމާއެކު ” އެމަންޖެއަށް ކިހިނެއްވީ .. އަނެއްކާވެސް އެހުންގަޑުލައިގަތީތަ.. ” ހާސްވެފައި ހާޖީބެ އަހާލިއެވެ. އަދި ފޯނުބަލާލާފައި އަލޫކްމެންކައިރީ އިށީންދެލުމަށް ބުނުމަށްފަހު ނަސްރީނާއަށް ގުޅާ ވެގެން އުޅޭގޮތް އޮޅުންފިލުވިއެވެ. ” ތިއިން ކުއްޖަކަށް އިނގޭތަ އެރަށު ހަރުފުރައިގެ މީހެއްގެ ނަންބަރު.. ނޫނީ ދަންނަމީހަކު އެބަހުރިތަ.. ” ފޯނުބޭއްވުމަށްފަހު މާޔޫސްކަމާއެކު ހާޖީބެ އަހާލިއެެެވެ.\n” ލައްބަ އެއީ އަޅުގަނޑުގެރަށް.. ކިހިނެއްތޯ ހަދާދޭންވީ.. އަޅުގަނޑުގެ ބައްޕައަށް ގުޅާފަދެންތޯ.. ” އަލޫކް ވާހަކަދެއްކި ގޮތުންވެސް ހާޖީބެއަށް އަމިއްލަކުއް އިހްސާސްކޮށްލެވުނެވެ. ފައިސާގެބޭނުމުގަ ކުޅެވުނީ ކިހާރަނގަޅު ކުއްޖަކާކަން ހާޖީބެއަށް ވިސްނިއްޖެއެވެ. “އާދަރިފުޅާ އަވަހަށް ގުޅާ.. ” ހާޖީބެއަށް އޮޅުމަކުން އެހެން ބުނެވުންނަމަވެސް ވަގުތުގެގޮތުން އަލޫކްއާއި ހުމާމްއަށް އެކަން ނަގައެއްނުގަނެވުނެވެ. އަލޫކްއަވަސްވެގަތީ އޭނާގެ ބައްޕަ ޝަކީބްއަށް ގުޅާށެވެ. ނަސީބަކުން ގުޅިއިރު ފަރޫންގެ ފަރާތުން ކަންތަށް ގޮސްފައިވާ ހިސާބު ޝަކީބްއަށްވަނީ އެނގިފައެވެ. އެހެން ވެވަގުތުން ހާޖީބެއާ ވާހަކަދެއްކުމަށް ދެވުނެވެ. ޝަކީބްއާއި ވާހަކަދެއްކިއިރު ހާޖީބެ އެދުނީ އަލޫކްމެން ތަންކޮޅެއްދުރުގައި ހުރުމަށް ކަމުން ދެމީހުން ތިބީ ވާހަކައިގައި އަޑުނީވޭ ހިސާބުގައެެެވެ.\nއެވަގުތު އެތާމޭޒުމަތީގައި އޮތް ލޫޔާގެ ފޮޓޯގަނޑު ފެނުމާއެކު ހުމާމް އޭތި އަލޫކްއަށް ދައްކާލިއެވެ. އަލޫކް އެނަގާ ރަނގަޅަށް ބަލާލިއެވެ. އޭރު ހާޖީބެ ފޯނުނިންމާފައި އައިސް އެތާންގައި ހުއްޓެނީއެވެ. ” ބޭބޭ މީ.. ” ” ތީ އިބާ ކިޔާ ކުއްޖަކު ގެނައި އެއްޗެއް އަހަރެންގެ ދަރިއެއްފަދައިން ދެކޭ ކުއްޖާޔަށް ސިހުރުހަދަން އިބާ ގެނައި އިރު އޭނައަށް އެކަމެއް ނޭނެގޭ.. ބޭބެއުޅުނިން އެވާހަކަ ގޮވާލަން އެކަމަކު ބޭބެއަށްވެސް ފައިސާފެނުނީމަ ލޫޔާއަށް ކަމެއްނުކުރިނަމަވެސް ތިޔަފިރިހެންކުއްޖާޔަށް ދެރައެއްދެވުނީ.. ބޭބެއަށްމާފްކުރޭ.. މިއަދު ބޭބެއަށް އިހްސާސްކުރެވިއްޖެ ތިއީ ކިހާ ހެޔޮލަފާ ރަނގަޅު ކުއްޖެއްކަން.. އެއަންހެނާގެ ކިބައިން ވަރަށް އުނދަގުވާނެ އެތަވީދު އޭނައަތު އޮތްހާހިނދަކު ސަލާމަތް ވާން.. އެކަމަކު މިހާރު ތިޔަވާހެން ފެންނައިރަށް އެވާ ލޯބި ހުއްޓުވާލެވޭނެ ތިންދުވަސް ވާންދެން ނުފެނިއުޅެގެން.. ” އަލޫކްގެ ވާހަކަ މެދުކަނޑާލަމުން ހާޖީބެ ހަގީގަތް ހާމަކުރިއެެެވެ.\n“ބޭބެ ހާސްނުވޭ.. އަޅުގަނޑަށް މިހާރު ހުރިހާކަމެއްވެސް އިނގޭ.. އެނގިހުރެ ރަންކިއުއްވީވެސް.. އަޅުގަނޑު އަމިއްލަޔަށް މިއުޅެނީ އިބާއާއި އިންނަން .. ” އަލޫކް އެެެން ބުނެފައި އެތަނުން ނުކުތީ ލޫޔާއަށް ގޮތެއްނުހެދީތީ ޝުކުރުއަދާކޮށްފައެވެ. އަދި ހިތުގައި ވަރުގަދަ އަޒުމެއް ކަނޑައެޅުމަށް ފަހުގައެވެ.\nހާޖީބެ ކިޔާދިންގޮތަށް ޝަކީބް ފެންކިޔަވާ ލޫޔާއަށް ދިނުމުން ކުއްލިއަކަށް ހުންދިއުމުން އެންމެންވެސް ތިބީ ހައިރާންވެފައެެވެ. ނަމަބެސް ލޫޔާ އެކަމުން ސަލާމަތް ވުމުން އެކަމާ އުފާކުރިއެެވެ. އެހުރިހާ އިރު ހާސްކަމުގެ ތެރޭގައި އުޅުން ފަރޫން އަށް އަލްޔާ ރަނގަޅަށް ފެނުނީވެސް ލޫޔާ ގެ އައިވީފުޅި ހުސްވުމުން ދޫކޮށްލަށް އުޅެނިކޮށެވެ. އޭރު ބާރަޖަހަން ވެފައި ހުރުމުން ނާދިޔާ އާއި ޝަކީންގެ އެދުމުގެ މަތީން ލޫޔާ ދިޔައީ ޝަކީބް މެންގެއަށެވެ. އަރުޝަދުއާއި އަލީ ޝަކީބްމެންނަށް ޝުކުރު އަދާކުރިމަށްފަހު އެމީހުންވެސް ނިދާލަން ދިޔައީ ދުވަހުގެ ހަތަރުދަން ދިޔައީ ހޮސްޕިޓަލުގައި ކަމުން ހަށިގަނޑަށް އަރާމެެއްލިބުމަށް އެދިއެދި ތިބި ހާލުގައެވެ.\nފަތިހު ފަތިސްނަމާދަށް އަލްޔާ ހޭލިއިރު ލޫޔާވެސް ހޭލާއިގެން ނަމާދަށް އެރުމަށް ތައްޔާރުވެހުރުމުން މިހާރު ކިހިނެއްތޯ އަހާލިއެވެ. ” އަލްހަމްދުﷲ ވަރަށް ރަނގަޅު.. ” ހީލާފައި ލޫޔާބުނެލިއެވެ. އަލްޔާ ތައްޔާރުވެގެން އައުމުން ދެކުދިން އެކީގައި ނަމާދުކޮށްލައިގެން ނިކުމެލީ ކޮފީއެއްބޯލުމަށެވެ. އޭރު ނަދިޔާވެސް ބަދިގޭގައި އުޅެއެވެ. ޝަކީބް އާއި ފަރޫން އަދި ނަމާދުކޮށްގެން ނާންނާތީ އެމީހުންގެ ހިލަމެއްގޭތެރޭގައި ނެތެވެ. ” އަހަށް ދެކުދިންނަށް ހޭލެވުނީތަ އާދޭ އަވަހަށް ” ބަދިގެއަށް އައި އަލްޔާ އާއި ލޫޔާފެނުމުން ނާދިޔާ ގޮވާލިއެެެވެ. އެވަގުތު ގެއަށް އައިސް ވަން ޝަކީބްއާއި ފަރޫންވެސް ކޮފީއެއްބޭނުމޭ ބުނީ ނާދިޔަ އަލްޔާއާއި ލޫޔާކުރެ ކޮފީހަދާދެންތޯ އަހާލުމުންނެވެ.\nކޮފީބޯން ތިބިއިރު ފަރޫންއަށް އަލްޔާގެ މީނަށް ބަލަން އިނދެވުނީ އިއްޔަގަ ކަންތަށްވީގޮތް ހަނދާންވެފައެވެ. ހަގީގަތުގައި އަލޫކްގެ އާއިލާގެ ފަރާތުން މިހާތަނަށް ފަރޫންއަށް ފެނިފައިވަނީ ލޯޔްބާއި އަޅާލުމާއި އޯގާތެރިކަމެވެ. އެއީ ނުދަންނަ ދުރުހިލޭ މީހެއްކަމުގައި ވީނަމަވެސް މެއެެެވެ. އެކަމާ ފަރޫން ވަރަށް އުފާވެއެވެ. މިހާރު މަންމަ މެން މަތީން ހަނދާންވެސް ނުވާފަައެވެ. ލޫޔާއަށް ފަރޫން ވަގުވަގަށް އަލްޔާއަށް ބަލަމުންދިޔަގޮތް ފެނި ހިނިތުންވެވުނެވެ. ހަމަޔަގީނުންވެސް އެބެލުމުގައިވާ އަސަރުތަށް ލޫޔާއަށް ކިތަންމެހާވެސް ރަނގަޅަށް ދެނެގަނެވުނެވެ. ބޭރަށް ނިކުތް ގަޑީ ލޫޔާފަރޫން އާއި އެވާހަކަ ދެއްކުމުން ފަރޫން ލަދުގަތް ނަމަވެސް ހިތުގެހާލު ލޫޔާގެ ކުރިމަގީ ހާމަކޮށްލިއެވެ. ” ޔެސް ފަރޫން ޔުއަރ އިން ލަވް.. ލޫ އަށް ޔަގީން މިފަހަރު ތިހުރީހަމަ ރަނގަޅަށްވެސް އިޝްގުގަ ޖެހިފަކަން .. އެހެން ނޫންނަަަމަ ދީވާނާވެފައި ހުރެ އަލްޔާއަށް ނުބެލީސް.. އެކަމަކު ލޫ އަށް ފެންނަގޮތް ބުނެފާނަަން.. ” އެހެން ބުނުމުން ފަރޫން އެއީ ކޮންގޮތެއްތޯ ސުވާލުކޮށްލިއެވެ. ” އަލްޔާގެ ފައިނަލްއިޔާ މީ.. ސޯ އެމަންޖެއަށް އިންތިޒާރުކުރޭ އަހަރެންބަލާލާނަން އަލްޔާގެ ހިތްކިޔާ އެހެން ކުއްޖެއްހުރޭތޯ ނުހުންނަނަންޔާ ފަރޫން އަލްޔާ ކިޔަވާނިމެންދެން ފްރެންޑްސް ގޮތުގަ ވެއިޓް ކުރެވޭނު.. ދޯ.. ” ލޫޔާމެން އެވާހަކަ ދެއްކިއިރު އަލްޔާ ފަހަތުގައި އަޑުއަހަން އިންކަމެއް ލޫޔާއަދި ފަރޫންއަކަށް ނޭންގެއެވެ. ” އަހަރެންގެ ބިޓެއްނުހުރޭ އަދި އެކަަހަލަކަމަކާ ނުވެސް ވިސްނަން..” ލަދުންހުރެ ފަރޫންގެ މޫނަށް ބަލަމުން އަލްޔާ އެހެން ބުނެފައި ގޭތެރެއަށް ދިޔަގޮތުން ލޫޔާއާއި ފަރޫންއަށް އެކީގައި ހީލެވުނެވެ.\nSalaam .. hurihaakudhin avahah thedhuvey fathisnamaadhah .. ? eyrun story kiyaaleveyna.. btw layaa ge class othee 1st janga eheneveema! Miadhu insha allah Adhi one part up kohladheynan type kohlevunhaa avahakah .. love u all. ????\nThank you so much dear dhonthi ?? ly\nWow!!!! V reethi story..\nThank you so much dear shasha ??ly\nAlhey thank you my dear zuam ???ly\nMasha Allah varah reethi.. Dhn iba ah landeh dhyfa alook aa looya aa gulhuvaba.. And Alya aa faroon aa ves.. Puleeeeesssssse\nHehe angell haadha avass kohlaafa thihuree .. ? Adhi story othee kuriyah.. ingey .. btw thank you my dear ??ly\nCute kan dhw …. Salhi\nAlhey ximmikolhaa thank you dear kokki ??ly\nV reethi…avahah up kohladheythi…\nThank you my dear zif .. insha allah type koh nimunhaa avahah up kohladheynan .. ?? ly\nAlhey hama best…waiting ingey\nThank you dear lam ?? ly\nv habeys.. reyga nuvx nidunu mi part kiyaahithun.. irukwkolhaa balaalevey upvefa inthw\nDhikkoge commentvess approve kohleema mi fenunee .. ? btw thank you so much my dear dhikko ???\nThank you dear any ?? ly\nNice? Alyaa n faroon??\nAlook… teachagood lesson to ibaagandu? dhn in part ga loo n alook ge thankolheh genesdhehchey? goodluck!! ?Waiting for next part❤?\nAlhey sham dhoonyaa nuroe ? dhen vamundhaagoi balamaadhw hehe. Btw thank you so much dear sham ??ly\nV salhi, I like it. keep it up waiting for next part.\nAwwn thank you dear Aaan happy to c u here.. ??ly\nWow… Mi part vx hama fabulous… Varah varah reethi… Thank you Layaa mihaa reethi story eh genesdheythy… Curiously waiting for the next part.. Love you Layaa… Heheheh\nAgain mi approve kihlee shifuge comment ? keehevetha mihenvanee balamaahingaa dhw shifuge commnet ah mivaagoi .. and btw v happay vey thigothahvess layaa ah thidhey hiyvarah .. ?? ?lysm\nHehe.. Alhe vrh reethi\nAlhey unaal thank you so much my dear ??ly\nAlhey lwbi kan?? sis miadhu part eh up kohdheefa dhn kihineh tha up kohdheyny????? vrh miss vaane ingey?? thnks mihaa lwbi story eh genesdheythy ?? waiting for the nxt prt ingey ❤❤ ?\nLiyevey varakun hama insha allah up kohla dheynamaey jumakko ?? .. insha allah sis mibalanee 13th vana episode mirey 00:00 up kohlan .. ingey ?AW thank you my dear jumakko ?? lysm\nThank u layaa burakoh ulhey iruvess stry upload kuraathiy.mi part vess v reethi.waiting4next part.\nHappy last day of 2017.?????????\nHehe you too my dear friends .. ?? and veevarakun liyanafashaafa layaa abadhuvess vaahaka nimendhen genessdheveythw balaanan ?? aw thankyou so much thigothah layaa ah hiyvarudheythee ??lysm\nwrh rythi…..waiting for the next part…..\nThank you my dear dhooni ??ly\nMasha Allah haadha reehchey mi story….❤?ummeedhukuran abadhuvs thigothugai kuriah dhaanekamah..gud luck…?????\nThank you my dear shafa dhooni ? ?? lysm\nVrh loabi vhk eh… ?\nNext part ah inthizaaru kurany mi\nThank you my dear ikku ??ly\nVaa haka aslu varah reethi???❤❤\nThank you my dear saeedha ??ly\nVaraaaaaaah reeethi ingey layaa…Good luck for the nxt part…Waiting…Love ya ummmah


Mediflex Dental: Raajjeyge furathama Dental Laboratory aa eku dhathuge enme fenvaru rangalhu faruvaa enme avahah! - One Online\nމެޑިފްލެކްސް ޑެންޓަލް: ރާއްޖޭގެ ފުރަތަމަ ޑެންޓަލް ލެބޯޓަރީއާއެކު ދަތުގެ އެންމެފެންވަރު ރަނގަޅު ފަރުވާ އެންމެއަވަހަށް\nމެޑިފްލެކްސް ޑެންޓަލް ކްލިނިކުގައި ޕޭޝަންޓަކަށް ދަތުގެ ފަރުވާ ދެނީ-- ވަންފޮޓޯ: ޔޫސުފް ސޮފްވާން\nސިއްހީ ގޮތުން ދުޅަހެޔޮކޮށް ތިބުމަށް ދިވެހީން ދޭ ސަމާލުކަން މި ވަނީ ވަރަށް ބޮޑުތަނުން އިތުރުވެފައެވެ. ދުޅަހެޔޮ ސިއްހަތެއްގައި ތިބުމަށް ހާއްސަ ސަމާލުކަމެއް ކޮންމެ މީހަކުވެސް މިއަދު އެދެނީ އެކަމަށް ވެފައިވާ ހޭލުންތެރިކަންވެސް ބޮޑުވެފައި ވާތީއެވެ. އެގޮތުން ދަތުގެ ފަރުވާ ހޯދައި ދަތްތައް އުފެދުމުގައި ހުންނަ އައިބުތައް ފިލުވުމާއި މި ކަންކަމުގައި ދިމާވާ ސިއްހީ ފަރުވާ ހޯދުމާއި ދަތްތައް ރީތިކޮށް ބެހެއްޓުމަށް ގިނަ ބަޔަކު ފަރުވާ ހޯދަމުން އަންނަ އިރު ރާއްޖޭގައި މިހައިތަނަށް ޑެންޓަލް ކެއާ އޮތީ އެންމެ އެކަށީގެންވާ ހިސާބުގައެއް ނޫނެވެ.\nނަމަވެސް މެޑިފްލެކްސް އިން މިވަނީ ރާއްޖޭގެ ޑެންޓަލް ކެއާ އެހެން ހަރުފަތަކަށް ގެންދަން ޑިޖިޓަލް ލެބޯޓަރީއެއް ހުޅުވައި ދަތުގެ ފަރުވާ ފޯރުކޮށްދޭން ފަށައިފައެވެ.\nމެޑިފްލެކްސް ގެ ޒަމާނީ ޑިޖިޓަލް ލެބޯޓަރީ\nމެޑިފްލެކްސް ގެ "ކެޑްކެމް" ޑެންޓަލް ލެބޯޓަރީ އަކީ ރާއްޖޭގެ އެފަދަ ފުރަތަމަ ލެބޯޓަރީއެވެ. މި ލެބޯޓަރީއަކީ މެޑިފްލެކްސް އިން ރާއްޖެއަށް ތައާރަފު ކުރި ލެބެކެވެ. ޒަމާނީ މެޝިނަރީސް ތަކާއި ޒަމާނީ ފަރުވާ ލިބޭ އެ ލެބުގެ ސަބަބުން މެޑިފްލެކްސް ގެ ޑެންޓަލް ކްލިނިކަށް ފަރުވާ ހޯދަންދާ ބަލި މީހުންނަށް ފަސޭހަކަމާއެކު ހިދުމަތްތައް ލިބި ފަރުވާތައް އެތައް ގުނައަކަށް އަވަސްވާނެ ކަމަށް މެޑިފްލެކްސް އިން ބުނެއެވެ.\nރާއްޖޭގެ ޑެންޓަލް ކްލިނިކް ތަކުން އާއްމުކޮށް "ކްރައުން" އަދި "ބްރިޖް" ފަދަ ތަކެތި ހެދުމަށް ދަތުގެ "އިމްޕްރެޝަން" ނެގުމަށްފަހު ފޮނުވަން ޖެހެނީ ބޭރު ގައުމުތަކަށެވެ. އެ ހިދުމަތް ހޯދަން އާއްމުކޮށް މަހަކަށްވުރެ ގިނަ ދުވަސް ބައެއްފަހަރު ހޭދަ ކުރަން ޖެހޭއިރު އެއީ ދަތުގެ ފަރުވާ ހޯދުމުގައި ރާއްޖޭގައި ދިމާވާ އެއްމެ ބޮޑު އެއް ގޮންޖެހުމެވެ. ނަމަވެސް މެޑިފްލެކްސް އިން މިވަނީ އެކަމަށް ހައްލެއް ހޯދައިދީފައެވެ.\nމެޑިފްލެކްސްގެ ސީނީއާ ޑެންޓިސްޓް ޑރ. ޝިއާން ވަން އަށް އިންޓަވިއު ދެއްވަނީ---- ވަންފޮޓޯ: ޔޫސުފް ސޮފްވާން\nމެޑިފްލެކްސްގެ ސީނީއާ ޑެންޓިސްޓް ޑރ. ސިޔާން "ވަން" އަށް ވިދާޅުވިގޮތުގައި އެ ޑެންޓަލް ލެބްގައި ގާއިމްކޮށްފައިވާ "ކެޑްކެމް" ޑިޖިޓަލް ލެބް މެދުވެރިކޮށް ދަތުގެ އިމްޕްރެޝަން ނަގައި ދަތުގެ ތުރީޑީ ސްކޭން ވެސް ހެދޭނެއެވެ. އަދި ޕްރޮސީޖާ ކުރިއަށްގެންދިއުމުގެ ކުރިން އޮގްމެންޓެޑް ރިއެލިޓީ (އޭއާރް) ބޭނުންކޮށް ބަލިމީހާއަށް ޕްރޮސީޖާ ހަދާގޮތް ދައްކުވައިދޭނެ ކަމަށާއި އަދި ދަތްތަކަށް ފިޓުވާ ކްރައުން އާއި ބްރިޖް ފަދަ ތަކެތިވެސް 24 ގަޑިއެއްހާއިރު ތެރޭ ހެދޭނެ ކަމަށް ޑރ. ސިޔާން ވިދާޅުވިއެވެ.\n"ރާއްޖެ އަކީ ޓްރެވެލިން އުނދަގޫ ތަނެއް ދޯ! ވާގޮތަކީ ޓްރެވެލް ކޮށްފައި ރާއްޖެތެރެއިން މީހަކު އައިސް މާލޭގައި އެހުންނައިރު ފަރުވާއަށްވުރެ ގިނައިން ހަރަދުކުރަންޖެހެނީ ހުރުމަށް. މެޑިފްލެކްސް ޑެންޓަލް އަސްލު ވުޖޫދަށް އަންނަން ޖެހުނީ މިކަހަލަ ބައިވަރު ޕްރޮބްލަމްސް ތަކެއް ރާއްޖޭގައި ހުރެގެން. މިކަންކަމަށް ބަލައި މެޑިފްލެކްސް ޑެންޓަލް އިން މިކުރާ ކަމަކީ ހުރިހާ ހިދުމަތެއް އަވަހަށް ލިބޭނެ ގޮތް ހަދައިދެނީ" ޑރ. ސިޔާން ވިދާޅުވިއެވެ.\nމީގެ އިތުރުން މެޑިފްލެކްސްއިން މޫނުމަތީގެ ހާއްސަ ސްކޭނެއް ކަމަށްވާ "ސީބީސީޓީ" ސްކޭންގެ ހިދުމަތާއި ދަތުގެ ތައްގަނޑު ނެގުމުގެ ބަދަލުގައި ޑިޖިޓަލް އިންޕްރެޝަން ޕްރައިމް ސްކޭން އިމޭޖް ކޮންސްޓްރަކްޝަންއާއި އެކު ކްރައުން، ބްރިޖް އަދި "ޑެންޗާ" ފަދަ ތަކެތި ހަދައިދެއެވެ. އިތުރު ހިދުމަތްތަކުގެ ތެރޭގައި މެކްޒިލޯ ފޭޝަލް ސާޖަރީ، އޯތޮޑޮންޓިސްޓިކް އަދި އެންޑޯޑޮންޓިކްސްގެ ހިދުމަތްތައްވެސް ތައާރަފު ކޮށްފައިވާ ކަމަށް ޑރ. ސިޔާން ވިދާޅުވިއެވެ.\nމެޑިފްލެކްސް ޑެންޓަލް ކްލިނިކް: ދަތުގެ ހުރިހާ ފަރުވާއެއް އެއްތަނަކުން\nމެޑިފްލެކްސް ޑެންޓަލް ކްލިނިކަކީ ޒަމާނީ ފެންވަރުގެ ފަރުވާ ލިބޭ ކްލިނިކެކެވެ. މިކްލިނިކަކީ އެންމެ ޒަމާނީ ފެންވަރުގެ ޑިޖިޓަލް ލެބަކާއި އޮޕަރޭޝަން ތިއޭޓަރެއްވެސް ގާއިމުކޮށް ރާއްޖޭގެގައި މިފަދަ ހިދުމަތެއް ފޯރުކޮށްދޭ ފުރަތަމަ ޑެންޓަލް ކްލިނިކް ކަމުގައި ފާހަގަކުރެއެވެ.\nޑރ. ސިޔާން ވިދާޅުވިގޮތުގައި އެ ތިއޭޓަރުން ހޭނައްތައިގެންނާއި ސެޑޭޓް ކޮށްގެން ދަތުގެ ހުރިހާ ފަރުވާއެއް ލިބޭނެއެވެ. އަދި އަނގަމަތީގެ ތަފާތު އޮޕަރޭޝަންތަކާއި ސިސްޓް ނެގުން ފަދަ އެތައް ހިދުމަތްތަކެއް ފޯރުކޮށްދެއެވެ. އެއީ މިހާތަނަށް އާއްމުކޮށް ރާއްޖެއިން ބޭރުން ހޯދަންޖެހިފައި ހުރި ހިދުމަތްތަކެކެވެ. މިހިދުމަތްތައް މިކްލިނިކްގައި ފޯރުކޮށްދެއްވަނީ ކަމުގެ ތަޖުރިބާ އާއި ހުނަރު ލިބިފައިވާ، ދިވެހިރާއްޖޭގެ ފުރަތަމަ މެކްޒިލޯ ފޭޝަލް ސާޖަން ޑރ. ފަތުހުﷲ ސަޢީދު އެވެ.\nޑރ. ސިޔާން ވިދާޅުވި ގޮތުގައި އަނގަޔަކީ ހަށިގަނޑަށް ޖަރާސީމު އެންމެ ބޮޑަށް ވައްދާ އެއް ޒަރީއާއަށް ވާއިރު މެޑިފްލެކްސް ޑެންޓަލް ކްލިނިކުން އެންމެ އިސްކަންދޭ އެއްކަމަކީ ހައިޖީން އެވެ. އެއީ ފަރުވާ ހޯދަން އަންނަ މީހުންނަށް ރައްކާތެރިކަން ކަށަވަރު ކުރުމަށެވެ.\nއެ ކްލިނިކުގައި ދަތުގެ ފަރުވާ ދިނުމުގައި ބޭނުން ކުރާ ހުރިހާ ސާމާނަކީ ސްޓެރިލައިޒް ކޮށްފައިވާ ސާމާނެވެ. ޑރ. ސިޔާން ވިދާޅުވި ގޮތުގައި ކްލިނިކުގެ ހުރިހާ އިކުއިޕްމަންޓެއް ހުންނަނީ ސްޓެރިލައިޒްކޮށް ހާއްސަ ޕައުޗްތަކުގައި ބަންދުކޮށްފައެވެ. އަދި މި ޕައުޗްތަކުން އެ ސާމާނެއް ނަގާނީވެސް ބަލިމީހާއަށް ފަރުވާ ދޭ ވަގުތު ބަލިމީހާގެ ކުރިމަތީގައެވެ.\nމެޑިފްލެކްސް ޑެންޓަލް ކްލިނިކުގައި ދަތުގެ ފަރުވާ ދޭ އިކުއިޕްމަންޓުތައް ޕައުޗުގައި ބަންދު ކޮށްފައި -- ވަންފޮޓޯ: ޔޫސުފް ސޮފްވާން\nޑރ. ސިޔާން ގަބޫލު ކުރައްވާ ގޮތުގައި ދަތުގެ ފަރުވާއަކީ އަސްލު އަގު ބޮޑު ފަރުވާ ތަކެއް ނޫނެވެ. އަދި ރާއްޖޭގެ ޑެންޓަލް ކެއާ އަގުބޮޑު ވަނީ ފަރުވާ ލަސްކުރުމުން ކަމަށް ޑރ. ސިޔާން ވިދާޅުވެއެވެ. މެޑިފްލެކްސްއިން ރެގިއުލާ ޑެންޓަލް ޗެކްއަޕް ހަދައިދިނުމާއި ބަލިތައް އަވަހަށް ދެނަގަނެ ބަލީގެ ކުރީ ސްޓޭޖްތަކުގައި ފަރުވާ ދެވެން ފެށުމަކީ އެކަމަށް ކުރަން ޖެހޭ ހަރަދުވެސް ބޮޑުތަނުން ކުޑަވާނެ ކަމެކެވެ.\nމެޑިފްލެކްސް އިން އަންނަނީ ރާއްޖޭގައި ދެވޭ ދަތުގެ ފަރުވާގެ ހިދުމަތް ފުޅާކުރުމުގެ މަސައްކަތް ކުރަމުންނެވެ. ޑެންޓަލް ކެއަރގެ އިތުރުފަރުވާތައް ތައާރަފުކުރުމުގެ މަސައްކަތް ކުރަމުން އަންނަ އިރު ޑެންޗާ (މުޅި ދަތްޕިލަ) 24 ގަޑިއިރު ތެރޭގައި ޖަހައިދެވޭނެ ކަމަށާއި މިހިދުމަތް ވަރަށް އަވަހަށް ތައާރަފު ކުރައްވާނެ ކަމަށް ޑރ. ސިޔާން ވިދާޅުވެއެވެ.\nމެޑިފްލެކްސް އަކީ ރާއްޖެއަށް ސިއްހީ ގިނަ ސާމާނު އެތެރެ ކުރާ މެޑްޓެކް މޯލްޑިވްސްގެ ސަބްސިޑިއަރީ ކުންފުންޏެކެވެ. މެޑިފްލެކްސްގެ ޑެންޓަލް ކްލިނިކުން ޑެންޓަލް ދާއިރާގެ ހުރިހާ ހިދުމަތެއް ލިބެން ހުންނައިރު މިއީ ރާއްޖެއަށް މުޅިން އާ ހިދުމަތްތަކެކެވެ. އަދި މެޑިފްލެކްސްގެ މަގްސަދަކީ ދަތުގެ ފަރުވާއަށް ރާއްޖެއިން ބޭރަށް ދިއުން ހުއްޓުވައިލުމުވެ. އަދި އަތްފޯރާފަށަށް ރާއްޖޭގެ ދަތުގެ ފަރުވާ ގެނެސްދިނުމެވެ.


vnews - Dhiraaguge midhiya aharuge faidhaain hissaa akah 11.81 rufiyaa bahan boardun ninmaifi\nދިރާގުގެ މިދިޔަ އަހަރުގެ ފައިދާއިން ހިއްސާ އަކަށް 11.81 ރުފިޔާ ބަހަން ބޯޑުން ނިންމައިފި\nދިރާގުގެ ހެޑް އޮފީސް -- ވީފައިލް ފޮޓޯ\nދިރާގުގެ މިދިޔަ އަހަރުގެ ފައިދާއިން ހިއްސާ އަކަށް 11.81 ރުފިޔާ ބަހަން ދިރާގުގެ ޑިރެކްޓަރުންގެ ބޯޑުން ނިންމައިފި އެވެ.\nދިރާގުން ބުނީ މިދިޔަ އަހަރުގެ ހިއްސާގެ ފައިދާގެ ގޮތުގައި 897.6 މިލިއަން ރުފިޔާ ބެހުމަށް ދިރާގުގެ ބޯޑުން ނިންމުމަށްފަހު އަހަރީ އާންމު ޖަލްސާގައި އެކަމާ މެދު ގޮތެއް ނިންމުމަށް ހުށަހަޅާނެ ކަމަށެވެ.\nދިރާގުގެ މިދިޔަ އަހަރުގެ ހިއްސާގެ ޖުމްލަ ފައިދާ ބެހިފައިވަނީ މިދިޔަ އަހަރު އިންޓަރިމް ޑިވިންޑެންޑްގެ ގޮތުގައި ބަހާފައިވާ 452.96 މިލިއަން ރުފިޔާއާއި ކުރިއަށް އޮތް އަހަރީ އާންމު ޖަލްސާގައި ފައިނަލް ޑިވިޑަންޑްގެ ގޮތުގައި ހުށަހެޅުމަށް ނިންމާފައިވާ 444.6 މިލިއަން ރުފިޔާގެ މައްޗަށެވެ.\nމިދިޔަ އަހަރު ދިރާގުން ބަހާފައިވާ އިންޓަރިމް ޑިވިޑެންޑްގެ ހިއްސާ އަކަށް ޖެހިފައިވަނީ 5.96 ރުފިޔާ އެވެ. އަދި ކުރިއަށް އޮތް އާންމު ޖަލްސާ އަށް ހުށަހެޅުމަށް ނިންމާފައިވާ ފައިނަލް ޑިވިޑަންޑްގައި ހިއްސާއަކަށް ޖެހިފައިވަނީ 5.85 ރުފިޔާ އެވެ.\nދިރާގުން އިތުރަށް ބުނީ މިދިޔަ އަހަރުގެ ފައިނަލް ޑިވިޑެންޑްގެ ގޮތުގައި އަހަރީ އާންމު ޖަލްސާގައި ހިއްސާދާރުން ކަނޑައަޅާ ފައިދާ ބަހާނީ ކުންފުނީގެ ކުރިއަށް އޮތް އަހަރީ އާންމު ޖަލްސާ އިއުލާންކުރާ 'ބުކް ކްލޯޝަރ ޑޭޓް' ގައި ކުންފުނީގެ ރަޖިސްޓްރީގައިވާ ހިއްސާދާރުންގެ މެދުގައި ކަމަށެވެ.


Ooredoo in Samsung Galaxy Note7raajjeah tha'aaraf koffi - vNews.mv\nއުރީދޫއިން ސެމްސަންގް ގެލެކްސީ ނޯޓް7 ރާއްޖެއަށް ތައާރަފްކޮށްފި\nމުހައްމަދު ޝާން އަބްދުﷲ 22 August 2016, 12:12\nއުރީދޫ އިން ވަރަށް ހާއްސަ އޮފާތަކާއި އެކު ސެމްސަންގް އެންމެ ފަހުގެ ސްމާޓްފޯން ކަމަށްވާ ގެލެކްސީ ނޯޓް7 ރާއްޖޭގައި ތައާރަފްކޮށްފި އެވެ.\nއިއްޔެއިން ފެށިގެން އުރީދޫއިން މި ފޯނު ވިއްކަންފަށާފައިވާ އިރު، އެކުންފުނީގެ އެކްސްޕީރިއަންސް ސެންޓަރ އިން ފޯނު ބައްލަވައިގަންނަ ކޮންމެ ބޭފުޅަކަށްވެސް 128 ޖީބީގެ އެސްޑީ މެމަރީ ކާޑެއް ލިބޭނެ ކަމަށް އުރީދޫއިން މައުލޫމާތު ދެއެވެ.\nއުރީދޫގެ ސީއީއޯ ވިކްރަމް ސިންހަ ވިދާޅުވީ، އެކުންފުނީން ޑިޖިޓަލް މޯލްޑިވްސް އަށް ދެމުންގެންދާ އެއްބާރުލުމާއި އެކު، މަސައްކަތް ކުރަމުންދަނީ ދިވެހިރާއްޖެއަށް ފަހުގެ ޓެކްނޮލޮޖީތަކާއި ވަސީލަތްތައް ގެނައުމުގެ އެންމެ ކުރީ ސަފުގައި ތިބުމަށް ކަމަށެވެ.\n"ސެމްސަންގް އިން އެންމެ ފަހުން ނެރުނު ފޯނުވަނީ ރާއްޖޭގެ ގިނަބައެއްގެ މެދުގައި މަޤްބޫލުކަން ހޯދާފަ. މިގޮތުން، އަޅުގަނޑުމެންގެ ކަސްޓަމަރުންނާއި ހަމައަށް މި ފޯނު ގެނެސްދިނުމަށްޓަކައި، އަޅުގަނޑުމެންވަނީ ވަރަށް ފަސޭހަ އަދި އަގުހެޔޮ ޕެކޭޖްތަކެއް ތައާރަފްކޮށްފައި." ވިކްރަމް ސިންހަ ވިދާޅުވިއެވެ.\nއުރީދޫއިން ބުނީ، މާރކެޓްގައި ލިބެންހުރި އެންމެ ރަނގަޅު އަގުގައި ސެމްސަންގް ގެލެކްސީ ނޯޓް7 ބައްލަވައިގަނެވޭއިރު، މިކުންފުނިން ތައާރަފް ކޮށްފައިވާ ޕްރީޕެއިޑް ޕްލޭން މެދުވެރިކޮށް، ބައްލަވައިގަނެވުނު ފޯން އާއި އެކު އަހަރެއްތެރޭގައި ބޭނުންކުރެވޭނެ 12 ޖީބީގެ ހިލޭ ޑޭޓާ އާއި ހިލޭ މިނިޓު ލިބިގެންދާނެ ކަމަށެވެ. މިގޮތުން ކޮންމެ މަހަކުވެސް 1 ޖީބީގެ ހިލޭ ޑޭޓާ އާއިއެކު، 100 މިނިޓުގެ ހިލޭ ކޯލް ކުރުމުގެ ފުރުސަތު ލިބިގެންދާނެ ކަމަށް ވެސް އުރީދޫއިން މައުލޫމާތު ދެއެވެ.\nއުރީދޫއިން ބުނީ، ސެމްސަންގް ގެލެކްސީ ނޯޓް 7، 64 ޖީބީ ވިއްކަމުން ދަނީ 12،899.00 ރުފިޔާއަށް ކަމަށެވެ.\nސެމްސަންގް ގެލެކްސީ ނޯޓް7 ޙިޔާރުކުރައްވަން ބޭނުންފުޅުވާ ކަސްޓަމަރުންނަށް، އުރީދޫ އިން ވަރަށް ހިތްގައިމު އިންސްޓޯލްމަންޓް ޕެކޭޖްތަކެއް ވެސް ވަނީ ތައާރަފްކޮށްފައިވެއެވެ. މީގެތެރޭގައި މަހަކު އެންމެ 890 ރުފިޔާ ދައްކަވައިގެންފޯނު ބައްލަވައިގަނެވޭނެ 12 މަހުގެ އިންސްޓޯލްމަންޓް ޕްލޭން އަކާއި، މަހަކު 1،200 ރުފިޔާ ދައްކަވަންޖެހޭ6މަހުގެ އިންސްޓޯލްމެންޓް ޕްލޭން އެއް ހިމެނެއެވެ.މި ޕްލޭންތައް މެދުވެރިކޮށް ސެމްސަންގް ގެލެކްސީ ނޯޓް7ބައްލަވައިގަނެވޭނީ އުރީދޫ ޕޯސްޓްޕެއިޑް 399 އަށް ވުރެ މަތީ ޕެކޭޖެއް ޙިޔާރުކުރަށްވާ ބޭފުޅުންނަށް ކަމަށްވެސް އެކުންފުނިން މައުލޫމާތު ދެއެވެ.


SunOnline: RDC officege furaalhumahchah araa huri meehaku hayyaru koffi\nއާރުޑީސީގެ އޮފީސް ފުރާޅުމައްޗަށް އަރާ ހުރި މީހަކު ހައްޔަރުކޮށްފި\nއިސްމާއިލް ޝާކިރު 20 Aug 2021, 19:31\nއާރުޑީސީ ފުރާޅުމައްޗަށް އަރާ ހުރި މީހާ ހައްޔަރަށް ގެންދަނީ --\nރޯޑް ޑިވެލޮޕްމަންޓް ކޯޕަރޭޝަން (އާރްޑީސީ) އޮފީހުގެ ފުރާޅުމައްޗަށް އަރާ ހުރި މީހަކު ފުލުހުން ހައްޔަރު ކޮށްފިއެވެ.\nފުލުހުންގެ މީޑީއާ އޮފިޝަލް "ސަން"އަށް ވިދާޅުވީ އާރުޑީސީ އޮފީހުގެ ފުރާޅުމައްޗަށް މީހަކު އަރާ ހުރި ކަމުގެ މައުލޫމާތު ލިބުނީ ރޭ ދަންވަރުގެ ވަގުތެއްގައި ކަމަށާއި އެ މީހާއަކީ އުމުރުން 42 އަހަރުގެ ދިވެހި ފިރިހެނެއް ކަމަށެވެ.\nރޭ ދަންވަރުގެ ވަގުތެއްގައި ފުލުހުން އެ މީހާ ހައްޔަރުކޮށްގެން ގެންދާ ވީޑިއޯއެއްވެސް ވަނީ ސޯޝަލް މީޑިއާގައި ދައުރުވެފައެވެ.\nއެ ވީޑިއޯއިން ފެންނަ މީހާ ރޭ ފުރާޅުމައްޗަށް އަރައިގެން އުޅުމަށްފަހު ދެވުނީ ލައިގެންހުރި ޖިންސާ ޓީޝާޓް ބާއްވާފައި ކަމަށް ބުނާ އަޑު އިވެއެވެ. އެހެންކަމުން ފުރާޅަށް އެރީ އެ ތަކެތި ނަގަން ކަމުގައި އޭނާ ބުނާ އަޑު އިވެއެވެ.\nމި މައްސަލަ ދަނީ ފުލުހުން އިތުރަށް ތަހްގީގު ކުރަމުން ކަމަށެވެ. އާރުޑީސީ އޮފީސް ފަޅާލައިގެން މީގެ ކުރިން ވަނީ ޖުމްލަ ތިން ފަހަރަކު ފަޅާލައި ވަގަށް ބަޔަކު ވަދެފައިވެއެވެ. އޭޕްރިލް މަސްތެރޭ އެ އޮފީހުން ވައްކަންކުރި ބަޔަކު ވަނީ 100،000 އެއްހާ ރުފިޔާ ވަގަށްނަގައިފައެވެ. އެންމެ ފަހުން ވައްކަންކުރި ފަހަރު ވަގުން ވަނީ އޮފީހުގެ ފުރާޅުން ޓިނު ނަގައިގެން އެތެރެއަށް ވަދެފައެވެ.\nހިޔާ ފްލެޓް: ވަގުންގެ ވިޔަފާރި ފުޅާވަނީ


Boava Nagan Gos Ulhunu Meehaku Oyaa Dhanikoh Salaamaikohffi ބޯވަ ނަގަން ގޮސް އުޅުނު މީހަކު އޮޔާ ދަނިކޮށް ސަލާމަތްކޮށްފި – Huvadhoo News Boava Nagan Gos Ulhunu Meehaku Oyaa Dhanikoh Salaamaikohffi Huvadhoo News\nބޯވަ ނަގަން ގޮސް އުޅުނު މީހަކު އޮޔާ ދަނިކޮށް އެމްއެންޑީއެފުން ސަލާމަތްކޮށްފިއެވެ.\nމިކަމާ ގުޅިގެން އެމްއެންޑީއެފުން ވިދާޅުވީ، އެކަނި ބޯވަ ނަގަން ގޮސްއުޅުނު މީހަކު މާލެ އުސްފަސްގަނޑާ ދިމާލުން އޮޔާ ގޮސްފައިވާ ކަމަށާއި، އެމީހާ ފެނިފައިވަނީ ވާދޫ ކަނޑުގެ ތެރޭގައި ފަތަމުން ދަނިކޮށް އެސަރަހައްދުން ދަތުރުކުރި ބަޔަކަށް ކަމަށެވެ.\nއޭނާ މިހާރު ފުލުހުންނާއި ހަވާލުކޮށްފައިވާ ކަމަށް އެމްއެންޑީއެފް އިން ވިދާޅުވެއެވެ. އޭނާގެ ހާލަތާއި ގުޅޭ އިތުރު ތަފްސީލެއް ލިބިފައި ނުވާކަމަށެވެ.\n“ވިސްނާލުމެއް ނެތި ކުރާ ކަމަކުން ފުރާނައަށް ނުރައްކާވާ ހާލަތަށް ހުށަހެޅިގެން ދިއުމަކީ ނުހަނު ކައިރީގައިވާ ކަމެއް. ވީމާ ތިމާއާ އަނެކާގެ ސަލާމަތާ ރައްކާތެރިކަމަށް ސަމާލުކަންދީ، ފަރުދީ ޒިންމާ އަދާކުރުމަށް އިލްތިމާސް ކުރަން.” އެމްއެންޑީއެފުން ވިދާޅުވިއެވެ.\nއެމްއެންޑީއެފުން ވިދާޅުވީ މިދުވަސްވަރަކީ ވަރަށް ކަނޑުގަދަ ވިއްސާރަ ދުވަސްވަރަކަށް ވުމުން ކަނޑު ދަތުރުފަތުރު ކުރުމުގައި އަދި ކަނޑާ ގުޅުން ހުރި އެހެނިހެން ކަންކަމުގައި ހަރަކާތްތެރިވާ ހުރިހާ ފަރާތްތަކުންވެސް ސަލާމަތާ ރައްކާތެރިކަމަށް އިސްކަން ދިނުމަށެވެ.


ނާއިބު ރައީސް ކަމުން ޖަމީލު ވަކިކުރަނީ…Mikal News\nނާއިބު ރައީސް ޑރ.ޖަމީލު ކުރިމަތި ލާންހެނީ އަނދަވަޅަކަށް ބާ؟\nނާއިބު ރައީސް ކަމުން ޖަމީލު ވަކިކުރަނީ…\n11 ޖޫޏް 2015, 12:41 |\nރައްޔިތުންގެ ވޯޓުން އިންތިޚާބު ކުރެވިފައިވާ ދިވެހިރާއްޖޭގެ ނާއިބު ރައީސް ޑރ. މުޙައްމަދު ޖަމީލު އަޙުމަދު އެމަޤާމުން ވަކިކުރަން ޤާނޫނު އަސާސީ އަށް އިސްލާހެއް ޑރ. ޖަމީލުގެ ޕާޓީ، ޕޕީޕީއެމުން ހުށަހަޅައިފިއެވެ.\nޕީޕީއެމްގެ ތިމަރަފުށިދާއިރާ މަޖުލިސް މެމްބަރު މުސްތަފާ ވިދާޅުވީ އެއްވެސް ކަމެއް އޮޅުވާލަން އެބޭފުޅާ ބޭނުން ނުވާކަމަށާއި ޕީޕީއެމުން ގާނޫނު އަސާސީއަށް ހުށަހެޅި އިސްލާޙަކީ ނާއިބު ރައީސް ކަމުން ޑރ. ޖަމީލު ވަކިކުރުމަށް ހުށަހަޅާފައިވާ އިސްލާހެއް ކަމަށެވެ. ޕީޕީއެމަށް ނިސްބަތްވާ ބައެއް އެހެން މެމްބަރުން ވިދާޅުވެފައި ވަނީ ޖަމީލުއާއި މެދު ރައީސް ޔާމީނަށް އިތުބާރު ނެތްކަމަށާއި، އިތުބާރު ނެތް ބޭފުޅަކު ނާއިބު ރައީސް ކަމުގައި ބަހައްޓަން ބޭނުން ނުވާކަމަށެވެ.\nޕީޕީއެމްގެ ނާއިބު ލީޑަރު އަބްދުއް ރަޙީމު ވިދާޅުވެފައި ވަނީ ނާއިބު ރައީސް ވަކިކުރަން ޖެހިއްޖެއިޔާ އެކަން ވެސް ކުރާނެ ކަމަށެވެ. ނަމަވެސް ރަސްމީ ސިފައެއްގައި ޖަމީލު ނާއިބު ރައީސް ކަމުން ވަކި ކުރާނެ ކަމަށް ޕީޕީއެމުން އަދި ބުނެފައެއް ނުވެއެވެ. ޕީޕީއެމްގެ ޕާލަމެނޓް މެންބަރުން ހާމަކުރާނީ އެޕާޓީގެ ވިސްނުން ކަމުގައި ގިނަ ސިޔާސީ ފަރާތްތަކުން ގަބޫލުކުރެއެވެ. އަދި މަޒީގައި ކަނތައްވެފައި ހުރީ ވެސް އެފަދަ ގޮތްތަކަކަށެވެ.\nޕީޕީއެމްގެ އިސް އޮފިޝަލަކު މީޑީއާއަށް ހާމަކުރެއްވި ގޮތުގައި ނާއިބު ރައީސް ކަމަށް ޓޫރިޒަމް މިނިސްޓަރު އަދި އެޕާޓީގެ ނާއިބު ލީޑަރު، އަދީބުގެ ޝައުގުވެރިކަން އެބަހުއްޓެވެ. އަދި ގާނޫނު އަސާސީއަށް ހުށަހެޅި އިސްލާހުގައި އަދީބަށް ނާއިބުރަ އީސް ކަމަށް އާދެވޭގޮތަށް މަގުފަހިކޮށްދީފައި ވެއެވެ. އެގޮތުން ނާއިބުރައީސްކަމަށް ކުރިމަތިލިެވޭ އުމުރު ވަނީ 30 އަހަރަށް (ކުރިން 35 އަހަރުން) ހަނގު ކޮށްފައެވެ. އަދި ހަމަ އެއިސްލާޙުގައި، ފާއިތުވި ދެރިޔާސީ އިްނތިޚާބަށް ކުރިމަތިލެއްވި ޤާސިމު އިބުރާހީމަށް ކުރިޔަށް އޮތްތަނުގައި ރިޔާސީ އިންތިޚާބަށް ކުރިމަތި ނުލެވޭ ގޮތަށް ބަދަލުކުރުމުގެ ގޮތުން، އުމުރުގެ 65 އަހަރުން މަތީމީހުންނަށް ކުރިމަތި ނުލެވޭ ގޮތަށް (ކުރިން ދޮށި ވަކި އުމުރެއް ނޯވޭ) ބަދަލުކުރަން އިސްލާޙު ހުށަހަޅާފައިވެއެވެ.\nގާނޫނު އަސާސީ އިސްލާޙުކުރަން މަޖުލީހަށް ހުށަހަޅައިގެން އުޅޭ އިރު އިދިކޮޅު ފަރާތްތަކުން ބުނަމުން ދަނީ، މަޖުލީހުގެ ތަނަވަސް އަޣުލަބިއްޔަތު ބޭނުންކޮށްގެން ރައީސް ޔާމީނު ހިތުހުރު ބަދަލުތަކެއް ގާނޫނު ތަކާއި ޤާނޫނު އަސާސީއަށް ގެނައުމަށް މިކުރާ މަސައްކަތްތަކަކީ ޑިމޮކްރަސީގެ އަސާސްތަކާއި އިދިކޮޅު، ޚުދު މުޚުތާރު ވެރިކަމަކަށް ދައުލަތް އަނބުރާލުމަށް ކުރާ ހީލަތްތެރި، ގެއްލުންހުރި ކަންކަން ކަމަށެވެ.\nކުރީގެ ޔޫތު އެންޑް ސްޕޯރޓްސް މިނިސްޓަރު މަލީހު ޖަމާލު ދާދި ފަހުން ކުއްލި ގޮތަކަށް މިނިސްޓަރުކަމުން ވަކިކުރުން ވެސް އެއީ ނާއިބު ރައިސް މަގާމުން ވަކިކުރުމާއި ގުޅުން ހުރި ކމެއްކަމުގައި ސިޔާސީ ފަރާތްތަކުްނ ސިފަ ކުރެއެވެ. އަދި ނާއިބު ރައީސް ޑރ. ޖަމީލު، މަލީޙު އަމީނު (ރައީސް އޮފީހުގެ މިނިސްޓަރު) އަކީ އެއްކޮށް ޔާމީނުގެ ކެމްޕޭނުގައި މަސައްކަތް ކުރި އަދި ކުރިން ޑރ. ހަސަން ސައީދާއެކު ގައުމީ ޕާޓީގައި އިސްކޮށް ހަރަކާތްތެރިވި ބޭފުޅުންނެވެ. އަމީނުގެ މައްޗަށް ވަނީ ކޮރަޕްޝަންގެ ދަޢުވާ އުފުލާފައެވެ.


vagufaareege sababun fethurey faahish amaluthakun mujuthamau veeraanaakohlafaane: huthubaa – Iru\nއާސަންދައަށް މިހާތަނަށް ކުރި ހޭދަ 900 މިލިއަން ރުފިޔާއަށްވުރެ މަތި\nވަގުފާރީގެ ސަބަބުން ފެތުރޭ ފާހިޝް އަމަލުތަކުން މުޖުތަމައު ވީރާނާކޮށްލަފާނެ: ހުތުބާ\nވަގުފާރީގެ ސަބަބުން ފެތުރޭ ފާހިޝް އަމަލުތަކުން މުޖުތަމައު ވީރާނާކޮށްލަފާނެ ކަމުގެ އިންޒާރު ހުކުރު ހުތުބާގައި ދީފިއެވެ.\n“އިންސާނީ ވަގުފާރި- ޒަމާނީ އަޅުވެރިކަން” މި މައުޟޫއަށް މިއަދު ދިން ހުކުރު ހުތުބާގައި ބުނީ، އިސްލާމީ އަހުލާގިއްޔާތާއި އިންސާނީ ކަރާމާތް މަނާކުރާ ކަންތައްތަކުގެ ތެރޭގައި އިންސާނީ ވަގުފާރި ހިމެނޭ ކަމަށާއި އޭގެ ތެރޭގައި އިންސާނުން ވަގަށް ނެގުމާއި އަޅުންގެ ގޮތުގައި މިނިވަން އިންސާނުން ލައްވާ މަސައްކަތް ކުރުވުން ހިމެނޭ ކަމަށެވެ. އަދި ހަށި ވިއްކުމުގެ ހަރާމް ވިޔަފާރި އާއި ކުޑަކުދިން ލައްވައި މަސްތުވާތަކެތީގެ ވިޔަފާރި ކުރުވުމާއި މީހުން ލައްވައި މަސައްކަތް ކުރުވުމަށްފަހު އެމީހުންނަށް ދޭންޖެހޭ އުޖޫރަ ނުދިނުން ފަދަ ލާއިންސާނީ އަމަލުތައް ވެސް ހިމެނޭ ކަމަށް ބުންޏެވެ.\nމިއަދު ކޮވިޑަށް ޕޮޒިޓިވްވީ 16 މީހުން


Nabee beykalunge Vaahaka: Adam Alaihissalaam (Part 3) | Dhiislam\nނަބީބޭކަލުންގެ ވާހަކަ: އާދަމް ޢަލައިހިއްސަލާމް (3 ވަނަ ބައި)\nޝެއިޚް މޫސާ އަންވަރު ހަސަން އޭޕްރިލް 26, 2020\nއިބިލީސް މާތް الله އާއި މުޚާޠަބުކޮށް ދެންނެވިއެވެ. ﴿قَالَ فَبِمَا أَغْوَيْتَنِي لَأَقْعُدَنَّ لَهُمْ صِرَاطَكَ الْمُسْتَقِيمَ މާނައަކީ: "އެކަލޭގެ ދެންނެވިއެވެ. އިބަރަސްކަލާނގެ ތިމަންނާ ތެދުމަގުން އެއްކިބާ ކުރައްވައި، ލެހެއްޓެވިކަމުގެ ސަބަބުން، ހަމަކަށަވަރުން، އެއުރެން އިބަރަސްކަލާނގެ ތެދުމަގަށް واصل ވުމަށް ހުރަސް އަޅާހުށީމެވެ." ثُمَّ لَآتِيَنَّهُم مِّن بَيْنِ أَيْدِيهِمْ وَمِنْ خَلْفِهِمْ وَعَنْ أَيْمَانِهِمْ وَعَن شَمَائِلِهِمْ وَلَا تَجِدُ أَكْثَرَهُمْ شَاكِرِينَ ﴾ ދެން އެއުރެންގެ ކުރިމަތިންނާއި، ފަހަތުންނާއި، އެއުރެންގެ ކަނާތްފަރާތުންނާއި ވާތްފަރާތުން (ވަސްވާސްދިނުމަށް) އެއުރެންގެ ގާތަށް ތިމަން އަންނަ ހުށީމެވެ. އަދި އޭގެ ގިނަމީހުންނަކީ، شكر ކުރާ މީހުން ކަމުގައި އިބަރަސްކަލާނގެ ދެކެވޮޑިއެއް ނުގަންނަވާނޫއެވެ."\nމާތް الله އާދަމުގެފާނާއި އެކަލޭގެފާނުގެ އަނބިކަނބަލުން ޙައްވާގެފާނަށް އަންގަވައިފައިވަނީ ސުވަރުގޭގައި ދިރިއުޅުއްވަމުން ގެންދެވުމަށެވެ. އަދި މަނާ ކުރައްވައިފައިވާ ގަހާ ކައިރިވެވަޑައި ނުގަތުމަށެވެ. ވަޙީކުރައްވައިފައިވަނީ މިފަދައިންނެވެ. ﴿ وَيَا آدَمُ اسْكُنْ أَنتَ وَزَوْجُكَ الْجَنَّةَ فَكُلَا مِنْ حَيْثُ شِئْتُمَا وَلَا تَقْرَبَا هَـٰذِهِ الشَّجَرَةَ فَتَكُونَا مِنَ الظَّالِمِينَ ﴾ މާނައަކީ:"އޭ آدم ގެފާނެވެ! ކަލޭގެފާނާއި، ކަލޭގެފާނުގެ އަނބިކަނބަލުން ސުވަރުގޭގައި އުޅުއްވާށެވެ! ފަހެ، ތިޔަ ދެކަނބަލުން ބޭނުން އެއްޗަކުން ފަރިއްކުޅުއްވާށެވެ! (އެކަމަކު) ތިޔަ ދެކަނބަލުން، މިހިރަ ގަހާ ކައިރިވެވަޑައިނުގަންނަވާހުށިކަމެވެ! ފަހެ، (ކައިރިވެވަޑައިގެންފިނަމަ) އޭރުން ތިޔަ ދެކަނބަލުން ވާހުށީ، އަނިޔާވެރިންގެ ތެރެއިންނެވެ."\nއަދިވެސް ވަޙީ ކުރައްވައިފައިވެއެވެ. ﴿قَالَ فَاهْبِطْ مِنْهَا فَمَا يَكُونُ لَكَ أَن تَتَكَبَّرَ فِيهَا﴾ މާނައީ:"އެކަލާނގެ وحى ކުރެއްވިއެވެ. ތިޔަތަނުން (އެބަހީ: ސުވަރުގެއިން) ކަލޭ ފައިބާށެވެ! ފަހެ، ތިޔަތާނގައި ހުރެ ކަލެޔަކަށް ބޮޑާވެގަތުމެއް ނެތެވެ." އަދިވެސް އިބިލީސާއި މުޚާޠަބު ކުރައްވައި ވަޙީ ކުރައްވައިފައިއެވެ. ﴿قَالَ فَاخْرُجْ مِنْهَا فَإِنَّكَ رَجِيمٌ ﴾ މާނައީ:"އަދި ހަމަކަށަވަރުން، قيامة ދުވަހަށް ދާނދެން ކަލޭގެ މައްޗަށް لعنة ހުއްޓެވެ."\nކީރިތި ޤުރްއާނުގެ ސިޔާޤަށް ބަލާއިރު އާދަމުގެފާނަށް ވަސްވާސްދެމުން ޝައިޠާނާ ބުންޏެވެ. ﴿فَوَسْوَسَ إِلَيْهِ الشَّيْطَانُ قَالَ يَا آدَمُ هَلْ أَدُلُّكَ عَلَىٰ شَجَرَةِ الْخُلْدِ وَمُلْكٍ لَّا يَبْلَىٰ ﴾ މާނައީ:" ފަހެ، شيطان އާ އެކަލޭގެފާނަށް ވަސްވާސްދީ ބުންޏެވެ. އޭ آدم ގެފާނެވެ! (އެ ގަހުން ފަރިއްކުޅުއްވައިފިނަމަ، ކަލޭގެފާނު އަބަދަށް ދެމިހުންނަވާނެ) شجرة الخُلد ގަހާއި، ފަނާވެގެންނުދާނޭ ވެރިކަމެއް، ކަލޭގެފާނަށް ތިމަން ދައްކަންތޯއެވެ؟"\nއަދިވެސް އޭނާ ބުނެފައިވެއެވެ. ﴿ مَا نَهَاكُمَا رَبُّكُمَا عَنْ هَـٰذِهِ الشَّجَرَةِ إِلَّا أَن تَكُونَا مَلَكَيْنِ أَوْ تَكُونَا مِنَ الْخَالِدِينَ﴾ މާނައީ:" ތިޔަ ދެކަނބަލުން ދެ ملائكة ން ކަމުގައި ވެދާނެ ކަމަށްޓަކައި، ނުވަތަ އަބަދަށް ދެމިތިބެނިވި މީހުންގެ ތެރެއިން ތިޔަ ދެކަނބަލުން ވެދާނެކަމަށްޓަކައި މެނުވީ ތިޔަ ދެކަނބަލުންގެ ވެރިރަސްކަލާނގެ ތިޔަ ދެކަނބަލުން އެގަހާ ކައިރިވެވަޑައިގަތުން منع އެއް ނުކުރައްވަތެވެ." ﴿وَقَاسَمَهُمَا إِنِّي لَكُمَا لَمِنَ النَّاصِحِينَ﴾ މާނައީ:" އަދި އެކަލޭގެ ހުވާކޮށް، އެ ދެކަނބަލުންނަށް ދެންނެވިއެވެ. ހަމަކަށަވަރުން، ތިމަންނާވަނީ، ތިޔަ ދެކަނބަލުންނަށް ހެޔޮ نصيحة ދޭ މީހުންގެ ތެރެއިންކަން ކަށަވަރެވެ." ﴿فَدَلَّاهُمَا بِغُرُورٍ ﴾ މާނައީ:"މަކަރުވެރިކަމުން އެކަލޭގެ އެ ދެކަނބަލުން ހަލާކުގެ ތެރެޔަށް ވައްޓާލިއެވެ. "\nއާދަމުގެފާނާއި ޙައްވާގެފާނު ދިރިއުޅުއްވަމުން ގެންދެވި ސުވަރުގެއަކީ ބިމުގެ އެހެން ހުރިހާ ބައިތަކަށްވުރެ އުސްތަނެއްކަމަށް ޢިލްމުވެރިން ވިދާޅުވެފައިވެއެވެ. އެއީ ގަސްތަކާއި މޭވާއިން ފުރިފައިވާ ބިމެކެވެ. ހިޔާކަމާއި ފެހިކަމާއި އާރޯކަމާއި ހިތަށް އުފާވެރިކަން ލިއްބައިދޭ ބިމެކެވެ. އެއީ މިއާޔަތުގައި މާތް اللهُ ވަޙީ ކުރައްވައިފައިވާ ފަދައިންނެވެ. ﴿إِنَّ لَكَ أَلَّا تَجُوعَ فِيهَا وَلَا تَعْرَىٰ * وَأَنَّكَ لَا تَظْمَأُ فِيهَا وَلَا تَضْحَىٰ﴾ މާނައީ:"ހަމަކަށަވަރުން، ކަލޭގެފާނަކަށް އެތާނގައި ބަނޑުހައި ވުމެއްނުވެތެވެ. އަދި އުނުއޮރިޔާން ވުމެއްވެސް ނުމެވޭމެއެވެ. އަދި ހަމަކަށަވަރުން، ކަލޭގެފާނަށް އެތާނގައި ކަރުހިއްކުމެއް ނުލިބޭނެތެވެ. އަދި ކަލޭގެފާނަށް އަވީގެ ހޫނެއްވެސް ނުމެވާނެމެއެވެ."\nނަހީކުރައްވައިފައިވާ ގަހުން ފަރިއްކުޅުއްވުމުން މާތް اللهُ އެ ދެކަނބަލުން ބިމަށް ފޮނުއްވުނެވެ. އެއީ ދަތިކަމާއި އުނދަގުލާއި އިމްތިޙާނާއި މުޞީބާތުގެ ގޮވައްްޗެވެ. ވެށިގެގޮތުންނާއި ދީނީ ގޮތުންނާއި އަޚްލާޤީ ގޮތުންނާއި ކުރަންޖެހޭ މަސައްކަތުގެ ގޮތުން ތަފާތު ތަނެކެވެ. އަދި ޤަޞްދު ކުރެވޭ ކަންތަކާއި ބޭނުންތަކައި ބަސްތަކާއި ޢަމަލުތައް ތަފާތު ތަނެކެވެ. އެއީ އަންނަނިވި އާޔަތުގައި މާތް اللهُ ވަޙީ ކުރައްވައިފައިވާ ފަދައިންނެވެ. ﴿وَلَكُمْ فِي الْأَرْضِ مُسْتَقَرٌّ وَمَتَاعٌ إِلَىٰ حِينٍ﴾ މާނައީ:"އަދި ބިމުގައި ތިޔަބައިމީހުންނަށްޓަކައި، قرار ވެ ތިބެނިވި ތަނަކާއި، ހިނދުކޮޅަކަށް ދުނިޔޭގެ ވަގުތީ އުފަލެއްވެއެވެ."\nއެހެންކަމުން މިތަނުގައި އެ ދެކަނބަލުން ތިއްބެވީ އުޑުގައިކަމެއް ލާޒިމެއް ނުކުރެއެވެ. އެއީ އަންނަނި އާޔަތުގައި މާތް اللهُ ވަޙީ ކުރައްވައިފައިވާ ފަދައިންނެވެ. ﴿وَقُلْنَا مِن بَعْدِهِ لِبَنِي إِسْرَائِيلَ اسْكُنُوا الْأَرْضَ فَإِذَا جَاءَ وَعْدُ الْآخِرَةِ جِئْنَا بِكُمْ لَفِيفًا﴾ މާނައީ:" އަދި އެއަށްފަހުގައި، ތިމަންރަސްކަލާނގެ إسـرآءيـل ގެދަރިންނަށް އެންގެވީމެވެ. ތިޔަބައިމީހުން އެ ބިމުގައި ވަޒަންވެރިވެ އުޅޭށެވެ! ދެން قيامة ދުވަހުގެ وعد އަތުވެއްޖެނަމަ، ތިޔަބައިމީހުން އެންމެން އެކުގައިވާ حال، حاضر ކުރައްވާ ހުށީމެވެ." އެހެންކަމުން އެނގިގެންދަނީ އެ ދެކަނބަލުން އެތިއްބެވި ތަނަކީ އުޑެއް ނޫންކަމެވެ.\nމާތް اللهُ ވަޙީ ކުރައްވާފައިވާ ﴿فَأَزَلَّهُمَا الشَّيْطَانُ عَنْهَا﴾ މާނައީ:" ފަހެ، شيطان އާ އެ ގަސް މެދުވެރިކޮށް، އެ ދެކަނބަލުން ކުށުގައި އެޅުއްވިއެވެ." މާނައަކީ ސުވަރުގެ އެ ދެކަނބަލުން ބޭރުކޮށްލިއެވެ. ﴿فَأَخْرَجَهُمَا مِمَّا كَانَا فِيهِ﴾ މާނައީ:"ސުވަރުގޭގައި އެ ދެކަނބަލުން އުޅުއްވި نعمة ތަކުން އެ ދެކަނބަލުން ބޭރުކޮށްފިއެވެ." މާނައަކީ ތިއްބެވި ނިޢުމަތާއި ހިތްޕުޅު ހަމަޖެހިވަޑައިގަތުމާއި، ފެހިކަމާއި އަރޯކަމުން ދަތިތަކާއި އުނގަގުލާއި ވޭނާ ތުރާލުގެ ތެރެއަށް އެ ދެކަނބަލުން ވައްޓައިލިއެވެ. އެއީ ދެ ދެކަބަލުންގެ ހިތްޕުޅަށް ވެއްދި ވަސްވާސްތަކުގެ ނަތީޖާއެއްގެ ގޮތުންނެވެ. އެއީ އަންނަނިވި އާޔަތުގައި މާތް اللهُ ވަޙީ ކުރައްވައިފައިވާ ފަދައިންނެވެ. ﴿ فَوَسْوَسَ لَهُمَا الشَّيْطَانُ لِيُبْدِيَ لَهُمَا مَا وُورِيَ عَنْهُمَا مِن سَوْآتِهِمَا وَقَالَ مَا نَهَاكُمَا رَبُّكُمَا عَنْ هَـٰذِهِ الشَّجَرَةِ إِلَّا أَن تَكُونَا مَلَكَيْنِ أَوْ تَكُونَا مِنَ الْخَالِدِينَ ﴾ މާނައީ:" ދެންފަހެ، އެ ދެކަނބަލުންގެ عورة އިން އެ ދެކަނބަލުންނަށް ނިވައިވެގެންވާ ތަން ފާޅުކުރުމަށްޓަކައި، އެ ދެކަނބަލުންނަށް شيطان އާ ވަސްވާސްދިނެވެ. އަދި އެކަލޭގެ ދެންނެވިއެވެ. ތިޔަ ދެކަނބަލުން ދެ ملائكة ން ކަމުގައި ވެދާނެ ކަމަށްޓަކައި، ނުވަތަ އަބަދަށް ދެމިތިބެނިވި މީހުންގެ ތެރެއިން ތިޔަ ދެކަނބަލުން ވެދާނެކަމަށްޓަކައި މެނުވީ ތިޔަ ދެކަނބަލުންގެ ވެރިރަސްކަލާނގެ ތިޔަ ދެކަނބަލުން އެގަހާ ކައިރިވެވަޑައިގަތުން منع އެއް ނުކުރައްވަތެވެ." - ނުނިމޭ-


ޖީއެމްއައިޒެޑްއެލްގެ މައްޗަށް އޮތް އިލްތިޒާމްތަކާއި ޒިންމާތައް އެޗްޑީސީއަށް ބަދަލުކުރަނީ – DhiDaily\nޖީއެމްއައިޒެޑްއެލްގެ މައްޗަށް އޮތް އިލްތިޒާމްތަކާއި ޒިންމާތައް އެޗްޑީސީއަށް ބަދަލުކުރަނީ\nގްރޭޓަރ މާލެ އިންޑަސްޓްރިއަލް ޒޯން ލިމިޓެޑް (ޖީއެމްއައިޒެޑްއެލް) މައްޗަށް އޮތް އެންމެހައި އިލްތިޒާމްތަކާއި ޒިންމާތައް އެޗްޑީސީއަށް ބަދަލުކުރުމަށް ނިންމާފައިވާކަމަށް ޖީއެމްއައިޒެޑްއެލްއިން ބުނެފިއެވެ.\nސަރުކާރުން ވަނީ އެޗްޑީސީއާއި ޖީއެމްއައިޒެޑްއެލް އެއްކޮށްލުމަށް ނިންމަވާފައެވެ. ސަރުކާރުން\nމި ގޮތަށް ނިންމަާފައިވަނީ އެ ދެ ކުންފުނި އެއްކޮށްލުމުން މާލީ ގޮތުންނާއި ހިންގުމުގައި ލިބޭނެ ފައިދާ ތަކަށް ރިޢާޔަތްކުރުމަށްފަހުގައެވެ.\nއެ ގޮތުން ހުޅުމާލެއާއި ތިލަފުށްޓާއި ގުޅިފަޅު ހިމެނޭ ގޮތަށް ގްރޭޓަރ މާލޭ އޭރިޔާ ތަރައްޤީކުރަން ކުރަންޖެހޭ ހުރިހައި މަސައްކަތްތައް އެއް ކުންފުންޏެއްގެ ދަށުން ކުރިއަށް ގެންދިއުމަށްޓަކައިކަމަށް ވެސް ސަރުކާރުން ވަނީ ބުނެފައެވެ.


SunOnline: H10N3 dhooni roagaa furathama faharah insaanakah jehijje\nއެޗް01އެން3 ދޫނި ރޯނގާ ފުރަތަމަ ފަހަރަށް އިންސާނަކަށް ޖެހިއްޖެ\nރުގިއްޔާ މުހައްމަދު މޫސާ 02 Jun 2021, 13:21\nޗައިނާއިން ވަނީ އެޗް01އެން3 އިންސާނެއްގެ ހަށިގަނޑުން ފުރަތަމަ ފަހަރަށް ފެނިފައިވާ ކަމަށް ބުނެފަ -- ފޮޓޯ: އޭއެފްޕީ\nބެއިޖިން (ޖޫން 2): ދޫނީ ރޯނގާގެ މަދުން ނޫނީ ނުފެންނަ ބާވަތެއް ކަމަށްވާ އެޗް01އެން3 އިންސާނެއްގެ ހަށިގަނޑުން ފުރަތަމަ ފަހަރަށް ފެނިއްޖެ ކަމަށް ޗައިނާގެ ނެޝަނަލް ހެލްތު ކޮމިޝަން (އެންއެޗްސީ)އިން ބުނެފި އެވެ.\nއެންއެޗްސީއިން ބުނި ގޮތުގައި ޗައިނާގެ ޖަންގްސޫ ޕްރޮވިންސުގެ ޖެންޖިއަންގް ސިޓީން އޭޕްރިލް 28ގައި ހޮސްޕިޓަލުގައި އެޑްމިޓު ކުރި މީހަކަށް އެޗް01އެން3 ޖެހިފައިވާ ކަން އެނގުނީ މިދިޔަ ހުކުރު ދުވަހު އެވެ. ނަމަވެސް އޭނާއަށް ބަލި ޖެހުނު ގޮތުގެ ތަފްސީލެއް އެ ކޮމިޝަނުން ހާމަ ނުކުރެ އެވެ.\n"އިންސާނަކަށް އެޗް01އެން3 ޖެހިފައިވާ ކަމުގެ ރިޕޯޓެއް ދުނިޔޭގެ އެއްވެސް ތަނަކުން އަދި ކޮށްފައި ނުވޭ. މިއީ ދޫނީގެ ޒަރިއްޔާއިން އިންސާނުންގެ ގަޔަށް ބައެއް ފަހަރު ބަލި އެރުމުގެ ކޭހެއް އަދި ބަލި ފުޅާ ދާއިރާއެއްގައި ފެތުރުމުގެ ނުރައްކާ ވަރަށް ކުޑަ،" އެންއެޗްސީން ބުނި ކަމަށް ޗައިނާގެ ގްލޯބަލް ޓައިމްސްއިން ރިޕޯޓު ކުރި އެވެ.\nމީގެ އިތުރުން ބަލި ޖެހުނު މީހާގެ ހާލު ރަނގަޅުވެ، ހޮސްޕިޓަލުން ދޫކޮށްލަން ތައްޔާރުވެފައިވާ ކަމަށް އެންއެޗްސީން ބުންޏެވެ. އަދި އޭނާއާ ގާތް މީހުން ޓެސްޓު ކުރުމުން އެއްވެސް މީހެއްގެ ފަރާތުން ބަލި ފެނިފައި ނުވާކަންވެސް އެ ކޮމިޝަނުން ފާހަގަ ކުރި އެވެ.\nދުނިޔޭގެ ސިއްހަތު ޖަމިއްޔާ (ޑަބްލިޔުއެޗްއޯ)އިން ބުނީ ޗައިނާގެ މީހާއަށް އެޗް01އެން3 ޖެހުނު ގޮތެއް އަދި ނޭނގޭ ކަމަށާއި އެ މީހާ ދިރިއުޅޭ ސަރަހައްދުން ބަލީގެ އިތުރު ކޭހެއް ފެނިފައި ނުވާ ކަމަށެވެ. އަދި އެ ބަލި ގައިން ގަޔަށް އަރާ ކަމުގެ އެއްވެސް ހެއްކެއްވެސް ނެތް ކަމަށެވެ.\nފަހުގެ ތާރީހެއްގައި ޗައިނާގައި ދޫނީ ރޯނގާ އެންމެ ބޮޑަށް ފެތުރުނީ 2016 އާއި 2017އިގަ އެވެ. އޭރު ފެތުރުނީ އެޗް7އެން9 ވައިރަސް ސްޓްރެއިން އެވެ. އަދި ބަލީގައި 300 ވަރަކަށް މީހުން މަރުވި އެވެ.\nތޫފާނުން ރައްކާތެރިވުމަށް ޝަންހާއީ ތައްޔާރުވެއްޖެ


Ali Waheed ge shareeyai fashanee\nކުރީގެ ޓޫރިޒަމް މިނިސްޓަރު އަލީ ވަހީދުގެ މައްޗަށް އުފުލާފައިވާ ދައުވާތަކުގެ ޝަރީއަތް ފެށުމަށް ކްރިމިނަލް ކޯޓްގައި ތާވަލު ކޮށްފި އެވެ.\nއަލީ ވަހީދުގެ މައްޗަށް ހަތް ދައުވާއެއް ވަނީ އުފުލާފައެވެ.\nހދ. ކުޅުދުއްފުށި ބަނދަރު، އަލީ ވަހީދު މިނިސްޓަރު އޮފް ޓޫރިޒަމްގެ މަގާމުގައި ހުރިއިރު އޭނާގެ މައްޗަށް ތުހުމަތު ކުރެވުނު ޖިންސީ ފުރައްސާރަ ކުރުމާއި ޖިންސީ ގޯޯނާކުރުމުގެ މައްސަލަތަކުގައި ހަތް ދައުވާއެއް އުފުލާ ކޯޓަށް މައްސަލަ ފޮނުވީ ނޮވެންބަރު މަހުގެ 18 ވަނަ ދުވަހު އެވެ.\nކްރިމިނަލް ކޯޓްގައި މި ދައުވާތަކުގެ ޝަރީއަތް ފެށުމަށް ތާވަލު ކޮށްފައިވަނީ އާދިއްތަ ދުވަހުގެ މެންދުރު 1:30 ގައެވެ.\nޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް އަލީ ވަހީދު + މިނިސްޓްރީ އޮފް ޓޫރިޒަމް ޖިންސީ ފުރައްސާރަ


Saif film kulhey agu3guna bodukoffi | Mihaaru\nމުނިފޫހިފިލުވުން / ސައިފް އަލީ ޚާން\nސައިފް އަލީ ޚާން ފިލްމު ކުޅޭ އަގު ތިން ގުނަ ބޮޑުކޮށްފި\n12 ނޮވެމްބަރ 2020 - 09:53\nބޮލީވުޑްގެ އެކްޓަރުންގެ ތެރެއިން ކޮންމެ ރޯލެއް ވެސް ވަރަށް މޮޅަށް ކުޅެލާ އެކްޓަރެއްގެ ގޮތުގައި ގިނަ ބަޔަކު ގަބޫލުކުރާ ސައިފް އަލީ ޚާން ފިލްމު ކުޅޭ އަގު ތިން ގުނަ ބޮޑުކޮށްފި އެވެ.\nފިލްމީ ޚަބަރުތައް ގެނެސްދޭ ނޫސްތަކުން ބުނި ގޮތުގައި ކުރިން އެވްރެޖްކޮށް ފިލްމަކުން 3-4 ކްރޯޑް ރުޕީސް (404,228-538,974 ޑޮލަރު) ނަގާ 50 އަހަރުގެ އެކްޓަރު ކުރިއަށް އޮތް ތަނުގައި ފިލްމެއް ކުޅެދޭ އަގު 11 ކްރޯޑް ރުޕީސް (1.5 މިލިއަން ޑޮލަރު) އަށް ވުރެ ކުޑައެއް ނުކުރާނެ އެވެ. ބައެއް މީޑިއާތަކުން ބުނި ގޮތުގައި ސައިފް ފިލްމު ކުޅޭ އަގަށް ބަދަލު ގެނައި އިރު، އޭނާ ކުޅޭ ފިލްމެއް ޕްރޮޑިއުސަރުން ޑިޖިޓަލްކޮށް ރިލީޒްކުރާ ނަމަ 11 ކްރޯޑް ރުޕީސް އަށް ވުރެ ބޮޑު އަގެއް ނަގާނެ އެވެ.\nއަބަދު ވެސް ތަފާތު ރޯލްތައް ތަޖުރިބާކުރަމުން އަންނަ ސައިފްގެ ތިން ފިލްމެއް މި އަހަރު ރިލީޒްވެފައިވެ އެވެ. އެއީ "ތާނާޖީ: ދި އަންސަންގް ވޮރިއާ" އާއި "ޖަވާނި ޖާނެމަން" ގެ އިތުރުން "ދިލް ބޭޗާރާ" އެވެ. ސައިފް މި ވަގުތު އަންނަނީ ހޮރޯ-ކޮމެޑީ "ބޫތު ޕޮލިސް" ގެ މަސައްކަތް ކުރަމުންނެވެ.\nބަތަލާ ކަރީނާ ކަޕޫރްގެ ފިރިމީހާ އަދި ބަތަލާ ސާރާ އަލީ ޚާންގެ ބައްޕަ ދެން އެންމެ އަވަހަށް ފެންނާނެ ފިލްމަކީ "ބަންޓީ އޯރް ބަބްލީ 2" އެވެ. ސައިފް ސޮއިކޮށްފައި ހުރި ފިލްމުތަކުގެ ތެރޭގައި "އަދިޕުރުޝް" އާއި "ގޯ ގޯއާ ގޯން 2" ހިމެނެ އެވެ.\nއަންނަ ޖެނުއަރީގައި ސައިފް ކުޅެފައިވާ ދެވަނަ ވެބް ސީރީޒް "ދިއްލީ" އެމެޒޯން ޕްރައިމް ވީޑިއޯ އިން ސްޓްރީމްކުރާނެ އެވެ. ނެޓްފްލިކްސް އިން ދެ ސީޒަނަކަށް ގެނެސްދިން ވެބް ސީރީޒް "ސެކްރެޑް ގޭމްސް" އަކީ އޭނާގެ އަލަތު ވެބް ސީރީޒެވެ.\nބޮލީވުޑް ކަރީނާ ކަޕޫރު ސައިފް އަލީ ޚާން އެކްޓްކުރުން ބޮލީވުޑް ފިލްމު


MDP Noon Party Akah Vote Dheyn Jehey Sababeh Neh - Shaahidh - Vaguthu\nއެމްޑީޕީ ނޫން އެހެން ޕާޓީއަކަށް ވޯޓު ދޭން ޖެހޭ ސަބަބެއް ނެތް: ޝާހިދު\n3 މަސް ކުރިން ( ފެބުރުއަރީ 21, 2020 )\n- ވަގުތު އިމޭޖްސް: އިބްރާހިމް ޝާބިލް\nކުރިއަށް އޮތް ލޯކަލް ކައުންސިލް އިންތިޚާބުގައި އެމްޑީޕީ ނޫން އެހެން ޕާޓީއަކަށް ވޯޓު ދޭން ޖެހޭ ސަބަބެއް ނެތްކަމަށް ޚާރިޖީ ވަޒީރު އަބްދުﷲ ޝާހިދު ވިދާޅުވެއްޖެއެވެ.\nލޯކަލް ކައުންސިލް އިންތިޚާބަށް ވެރިކަންކުރާ މައި ޕާޓީ އެމްޑީޕީގެ ކެމްޕޭން ފެށުމާއި ގުޅިގެން ޝާހިދު ވިދާޅުވީ ލާމަރުކަޒީ ނިޒާމް ރާއްޖެއަށް ގެނެސްދިނީވެސް އަދި ނިޒާމް ހިންގަން ބޭނުންވަނީ އެމްޑީޕީއިންކަމަށެވެ. އަދި އެނިޒާމް ހިންގަން އެނގޭނީ އެމްޑީޕީއަށްކަމަށާއި، އެހެންކަމުން ކުރިއަށް އޮތް ލޯކަލް ކައުންސިލް އިންތިޚާބުގައި އެމްޑީޕީ ނޫން އެހެން ޕާޓީއަކަށް ވޯޓު ދޭން ޖެހޭ ސަބަބެއް ނެތްކަމަށް ޝާހިދު ވިދާޅުވިއެވެ.\nލާމަރުކަޒީ ނިޒާމަކީ އެމްޑީޕީ ބަނޑުއަޅައި ވިހޭ ދަރިއެއްކަމަށާއި، އެދަރިއަށް އެމްޑީޕީއަކުން ދެރައެއް ނުދޭނެކަމަށް އަދި އެދަރި ދޫކޮށެއް ނުލާނެކަމަށް ޝާހިދު ވިދާޅުވާ ވިދާޅުވުން މިރޭވެސް ވަނީ ތަކުރާރުކުރައްވާފައެވެ.\nމީގެ އިތުރުން، ހިންގުމުގެ ދާއިރާގައި އަންހެނުން ތިބެން ޖެހޭނެކަމަށް ވަކާލާތުކުރާ ޕާޓީއަކީ އެމްޑީޕީކަމަށާއި ވެރިކަން ހިންގުމުގައި އަންހެނުންގެ ބައިވެރިވުން އިތުރުކުރުމަށްޓަކައި ލާމަރުކާޒީ ޤާނޫނަށް ގެނައި ބަދަލަށް އެމްޑީޕީ ނޫން އެހެން ޕާޓީއަކުން ތާޢީދުނުކުރާކަމަށް މިނިސްޓަރ ޝާހިދު ވިދާޅުވިއެވެ.\n"އެހެން ޕާޓީތަކުން އެކަމަށް ދެކޮޅު ހެދި. އެހެންކަމުން އަންހެނުންނަށް ޚާއްސަކޮށްފައިވާ ގޮނޑިތަކަށް އެމްޑީޕީ ނޫން އެހެން ކެންޑިޑޭޓުން ހޮވޭތަނެއް ނުފެނޭ، އަދި ހޮވަން ޖެހޭ ސަބަބެއްވެސް ނެތް"، ޝާހިދު ވިދާޅުވިއެވެ.\nލޯކަލް ކައުންސިލް އިންތިޚާބުގެ ކެމްޕޭން ފޯރިގަދަކޮށް މިރޭ ފަށާފައިވާއިރު، އެމްޑީޕީއިން ވަނީ މިއިންތިޚާބުގައިވެސް ބޮޑު ކާމިޔާބީއެއް ހޯދާނެކަމަށް ބުނެފައެވެ.\nރަށްވެހި ފަތިސް ކެމްޕޭނުގެ ތަސައްވަރާއި ސިޔާސަތަކީ އެމްޑީޕީ އުފެދުނިއްސުރެ ދައްކަމުން އައި ވާހަކަ ކަމަށާއި، މި ކެމްޕެއިންގެ ދަށުން ބާރު އަޅާނީ ރައްޔިތުންގެ ކަންކަން ރައްޔިތުން އަމިއްލަ އަށް ނިންމާ ބަޔަކަށް ކަމަށް އެމްޑީޕީއިން ބުނެއެވެ.\nއެމްޑީޕީއިން ކައުންސިލްތަކުގެ ކަންކަން ނިންމާނީ ހަމައެކަނި ގޮތް ނިންމާނީ ސަރުކާރުގެ އިސް މަގާމުތަކުގައި ތިއްބަވާ ބޭފުޅުން ނޫންކަމަށާއި، ރާއްޖޭގެ ކަންކަމަށް ގޮތް ނިންމުމުގެ އެންމެ ފުރިހަމަ ބާރު އޮންނާނީ ރައްޔިތުންނަށް ކަމަށްވެސް އެ ޕާޓީއިން ބުނެއެވެ.\nބިލް ތަސްދީގުކޮށް ކައުންސިލްތަކުގެ ދައުރު ދަންމާލައިފި\nސަރުކާރުން ޤާނޫނު އަސާސީއަށް ހުށަހެޅި އިސްލާހަށް ތާޢީދުކުރަން އެމްޑީޕީ ޕީޖީ ގްރޫޕުން ނިންމައިފި\nއާއްމު ގާނޫނަކުން ކައުންސިލަރުންގެ މުއްދަތު އިތުރު ނުކުރެވޭނެ: ކައުންސެލާ ޖެނެރަލް\nފެބުރުއަރީ 21, 2020 21:44\nލަދު ހަޔާތްކުޑަކަން.. ކަލޭތީ ތިވާހަކަދައްކަން އެންމެ ރަނގަޅުމީހާ.. ވޯޓު ދޭން ނުޖެހޭ އެއްސަބަބު ކަލޭ ތީ. މުޅި ދައުލަތުގެ ލާރި ކަލޭގެ ތި ތަޅާ ބުރުވަނީ. އަދިވެސް އެހެންމީހުން ގަޅިހެއްދުމުގަ.\nފެބުރުއަރީ 21, 2020 21:45\nއެމް.ޑީ.ޕީ އަށް ވޯޓް ދެވޭކަށެއްނެތް ނަސީދު އެމް.ޑީ.ޕީ ގެ އިސްމީހާގެ ގޮތުގަ ހުއްޓައެއް. ނަސީދު ނޫންގޮތެއް ބޭނުންވޭ. ނަސީދުއަށް ބާރުލިބޭފަދަކަމެއް ކޮށްފިނަމަ އަޅުގަނޑުމެންގެ ދަރީން ކަރުނައަޅާ ރޯން ޖެހޭހާލަތަށް ޤައުމު ގެގޮސްދާނެކަމުގެ ބިރު ހީވޭ.\nފެބުރުއަރީ 21, 2020 22:40\nއެއީ ކަދުރު ރުކަކަށް އަރާ ހިބަރު ވަދު ނޫކާތީތޯ؟\nފެބުރުއަރީ 21, 2020 22:58\nސިވިލް ސަރވަންޓުންގެ އޯޓީ ކަނޑާލާފަ އެމީހުންނަ ށް ހައްގު އުޖޫރަ ނުދީ ބަންދު ދުވަސްތަކުގައިވެސް މަސައް ކަތް ކުރުވުން.\nސިވިލް ސަރވިސްގެ އޯވަޓައިމް އާ އިތުރު އެލަވަން ސް ކަނޑާލިޔަސް މަޖްލީހުގެ މެންބަރުންގެ އެއްވެ ސް އިނާޔަތެއް އުނިކޮ ށްފައި ނުވުން.\nފެބުރުއަރީ 21, 2020 23:36\nރައްޔިތުންނޭ މިފަހަރު އެމްޑީޕީއައް އެއްވެސްބޭފުޅަކު ވޯޓުނުދެއްވާތި މުޅިޤައުމުކައިހުސްކުރާނީ ވޯޓް ދީފިއްޔާ\nފެބުރުއަރީ 21, 2020 23:48\nއެމްޑީޕީ އަށް ވޯޓް ދޭންޖެހޭ ސަބަބެއް ބުނެބަލަ ބުރާންތިޔާ\nފެބުރުއަރީ 22, 2020 00:28\nވޯޓަށް ނުފޫޒު ފޯރުވަނީނު ޖީވަންޓޭ. އަހަރުމެން ވޯޓު ދޭންޖެހޭ މީހަކު ކަނޑައެޅުންވެސް ކަލޭމެން ކަމަކަށް ވީތަ؟ މިހިރަ ނުލަފާ މުސްކުޅިޔާ ދެކިބަލަ ނިކަން.\nފެބުރުއަރީ 22, 2020 01:15\nޕީޕީއެމްއުން މީދަލެއް ނެރުނަސް ވޯޓުދޭނީ ޕީޕީއެމްއަށް\nފެބުރުއަރީ 22, 2020 01:29\nނެތްތަ ދިރުވާލާނެ ކާޕެޓެއް\nފެބުރުއަރީ 22, 2020 04:26\n- މަހަށް ހަމައަގު ލިބުނީތޯ؟\n- ބޯހިޔާވަހިކަމަށް ހައްލު ލިބުނީތޯ؟\n- ގޭދޮށު މަސްފަކްޓރީ އަޅައި ނިމުނީތޯ؟\n- ރިސޯޓް މުވައްޒަފުންނަށް އިނާޔަތްތަށް ހަމަޖެހުީތޯ؟\n- ޓީޗަރުންގެ މުސާރަ ބޮޑުކުރިކުރީނުން އެކަކަށް ނުއުފުލޭވަރު ކުރީތޯ؟\nފެބުރުއަރީ 22, 2020 06:23\nޝާހިޛު ޕަޕެޓް ދުއްލިސާނު\nފެބުރުއަރީ 23, 2020 15:43


PHOTO: Gina dhuvasthakakahfahu dharivarun Schoolah - R. Fainu | Fainu Online\nގިނަ ދުވަސްތަކަކަށްފަހު ދަރިވަރުން ސްކޫލަށް - ރ. ފައިނު\nކޮވިޑް19 އާއި ގުޅިގެން ސްކޫލްތައް ބަންދު ކޮށްފައި އޮތުމަށްފަހު, މިއަދު މިވަނީ ސްކޫލްތައް ހުޅުވާލާފައެވެ. ނިއުނޯމަލްގައި ސްކޫލަށް ދަރިވަރުން މިއަދު ގޮސްފައިވަނީ އެދަރިވަރުންގެ ހަޔާތުގައި މުޅިން އައު ތަޖުރިބާ އާކާއިއެކުއެވެ. ފައިނު ސްކޫލްވެސް ވަނީ ގިނަ ތައްޔާރީތަކެއް މިއަދަށް ވެފައެވެ. ފައިނު އޮންލައިން ފޮޓޯ: އިސްމާޢީލް ޝަފީޢު


Bon govvali vaguthu kaireegai thibi officerunnah bas nubunevey goiy hedhumakee bey insaafeh: Raees Nasheed\nބޮންގޮއްވާލި ވަގުތުގައި ކައިރީގައި ތިބި އޮފިސަރުންނަށް ބަސް ނުބުނެވޭގޮތް ހެދުމަކީ ބޭއިންސާފެއް: ރައީސް ނަޝީދު\n- 1 month ago2- ފަހީމް\nމިދިޔަ މަހުގެ 6ވަނަ ދުވަހުގައި އެމަނިކުފާނު އަވަހާރަކޮށްލަން ބޮމުގެ ހަމަލާދިން ވަގުތުގައި ކައިރީގައި މޮޅު ކުދިންގެ ބަސް ނުބުނެވޭ ގޮތަށް ވެރިން ނިންމައިގެން ނުވާނެ ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nމަޖިލީހުގެ 241 ކޮމެޓީއަށް ވަކިވަކި ސިފައިން މަޢުލޫމާތު ނުދޭނެ ކަމަށްބުނެ މޯލްޑިވްސް ނެޝަނަލް ޑިފެންސް ފޯސް (އެމްއެންޑީއެފް) އިން ބުނެފައިވަނިކޮށް ރައީސް ނަޝީދު މިއަދު ކުރެއްވި ޓްވީޓެއްގައި ވިދާޅުވީ، އާންމު ސިފައިން ކަންކުރި ފުރިހަމަ ގޮތް ގެއްލުވާލުމަށް "ޓޮޕް ބްރާސް" ނުވަތަ އިސް ބޭފުޅުން އެއްވެސް ނިންމުމެއް ނިންމައިގެން ނުވާނެ ކަމަށެވެ.\nއަދި ރައީސް ނަޝީދު މަރާލުމަށް ބޮން ގޮއްވާލި ވަގުތު ކައިރީތިބި މޮޅު ކުދިންގެ ބަސް ނުބުނެވޭ ގޮތަށް ކަންކަން ނިންމުމަކީ ވަރަށް ބޮޑު ބޭއިންސާފެއް ކަމަށްވެސް ރައީސް ނަޝީދު ވިދާޅުވިއެވެ.\nރައީސް ނަޝީދުގެ ސެކިއުރިޓީ ބްރީޗްވި ގޮތާއި ގުޅޭގޮތުން މަޖިލީހުގެ 241 ކޮމިޓީން އެކުލަވާލާ އިންކުއަރީއަށް ވަކިވަކި ސިފައިން ޙާޟިރު ކޮށްދޭން އެދުމުން އެގޮތަށް އެކަން ކޮށް ނުދެވޭނެކަން އެމްއެންޑީއެފުން މަޖިލީހަށް އެނގުމުން އެކަމާ އެމްޑީޕީގެ މެންބަރުން އަންނަނީ ނުރުހުން ފާޅުކުރަމުންނެވެ.\nރައީސް ނަޝީދަށް މިފަދަ ހަމަލާއެއްގެ ނުރައްކާ އޮތްކަން ހުޅުދޫ ދާއިރާގެ މެންބަރު އިލްޔާސް ލަބީބް، ޑިފެންސް މިނިސްޓަރ މާރިޔާ އަޙުމަދު ދީދީއާއި ޙިއްސާ ކުރެއްވިކަން އިލްޔާސް ހާމަ ކުރެއްވުމާއި ގުޅިގެން އެމްޑީޕީގެ ގިނަ ބަޔަކު ދަނީ މާރިޔާގެ އިސްތިއުފާއަށްވެސް ގޮވަމުންނެވެ.\nފުލުހުންގެ ތަހުގީގަށް އެމީހުން ބަޔާންދޭނެއެވެ. އެކަމަކު ނަޝީދު ބޯއީސް ހިންގާ ތަހުގީކަކަށް ނޫނެވެ.\nމީ އަޅެ ބޮޑު މޮޔައެއްތަށް؟


Dhuniyeyge Hurihaa Gaumeh Hithudhas Koh Umurun6Aharuge Kujjaku Dhuniye Sihsuvaalaifi - Vaguthu\nމިއަދު ޓެކްނިލޮޖީގައި ދުނިޔެ ކުރި އަރައިގެން ދިޔަ ދިއުމާއިއެކު ގިނަ ކަންތައްތަކެއް މިވަނީ ބަދަލުވެފައެވެ. މީގެ ކުރިން ދުނިޔޭގެ ރަށްތަކަށާއި ސިޓީތަކަށް ކިޔާނަން އެނގޭ މީހަކީ މޮޅު މީހެއް ކަމުގައި ބެލެވިފައިވީނަމަވެސް، މިއަދު ގިނަ ބަޔަކު ދެކެނީ އެއީ ބޭކާރު ކަމެއްގެ ގޮތުގައެވެ. ގޫގަލް މެޕްސްއިން ދުނިޔޭގެ ކޮންމެ ޤައުމެއްގެ ކޮންމެ ސިޓީއެއް ބަލާލެވުނު ކަމުގައި ވީނަމަވެސް މިނަންތައް ދަސްކުރުމަކީ މުހިންމު ކަމެއްގެ ގޮތުގައި ބައެއް މީހުން ދެކެވެ.\nކަންޑަން ގްރެގްރީގެ މައިންބަފައިންނަކީ މީގެ ތެރެއިން ހިމެނޭ ބަޔެކެވެ. ސުކޫލުގެ މަދަރުސީ ތަޢުލީމުގައި ޤައުމުތަކުގެ ނަންތައް ދަސްކުރުމަކީ ކޮންމެހެން ކުރަން ޖެހޭ، އަދި ދަސްކޮށްދޭ ކަމަކަށް ނުވިނަމަވެސް، ގްރެގްރީގެ މައިންބަފައިންނަށް މިކަމަކީ މުހިންމު ކަމަށް ކަމެއްގެ ގޮތުގައި ދެކެއެވެ. މިކަމުގެ ނަތީޖާއެއްގެ ގޮތުން އުމުރުން6އަހަރުގައި ކަންޑަން ގްރެގްރީވަނީ ދުނިޔޭގެ ހުރިހާ ޤައުމެއްގެ ނަން ދަސްކޮށްފައެވެ.\nކަންޑަން ގްރެގްރީ ވަނީ ދަ އެލެން ޝޯގައި އޭނާގެ ހުނަރު ދައްކާލާފައެވެ. ހުރިހާ ޤައުމެއްގެ ނަން ކިޔާދެމުން، ކަންޑަން ގްރެގްރީ ވަނީ ގިނަ ބައެއްގެ ސަމާލުކަން ހޯދާފައެވެ. މި ވީޑިއޯ އެކި މީސްމީޑިޔާތަކުގައި ގިނަ ބަޔަކު ޝެއަރ ކުރަމުން އަންނައިރު،ދުނިޔޭގެ ހުރިހާ ޤައުމެއް އެލަން ދަސްކޮށްފައިވަނީ އެންމެ އަހަރެއްގެ ތެރޭގައިކަން ފާހަގަކޮށްލެވެއެވެ.\nއެސޮރުލައްވާ ގުރުއާން ހިތު ދަސްކުރުވިނަމަ.\nޖެނުއަރީ 16, 2019 18:04\n“ދުނިޔޭގެ ހުރިހާ ޤައުމެއް އެލަން ދަސްކޮށްފައިވަނީ އެންމެ އަހަރެއްގެ ތެރޭގައިކަން ފާހަގަކޮށްލެވެއެވެ” އެހެން ވީމާ އެކުއްޖާ އެއް ނޫން ދޯ ނަންތައް ދަސްކުރީ، އެލެން ދޮއްތޮ... ބޯ ހަލާކު...\nޖެނުއަރީ 16, 2019 22:22\nއެއީ ލާދީނީ ސޮރެކޭ.\nޖެނުއަރީ 17, 2019 00:42\nއެލެން އުޅެނީ އަންހެނަކާ އިނދެގެންކަން އިނގޭތަ؟؟؟


ADK ah 18 million dollar ge biya investment eh, theatre complex akaai 10 buryge imaaraatheh | Mihaaru\nއޭޑީކޭ ހޮސްޕިޓަލްގައި މިއަދު ބޭއްވި ރަސްމިއްޔާތުގައި ނާޝިދު ވާހަކަ ދައްކަވަނީ. - ފޮޓޯ: މުހައްމަދު ޝަރުހާން/ މިހާރު\nއޭޑީކޭއަށް 18 މިލިއަން ޑޮލަރުގެ ބިޔަ އިންވެސްޓްމަންޓެއް، ތިއޭޓަ ކޮމްޕްލެކްސްއަކާއި 10 ބުރީގެ އިމާރާތެއް\n26 ޖޫން 2016 - 16:30 24 comments\nރާއްޖޭގައި ހުރި އަމިއްލަ އެންމެ ބޮޑު ހޮސްޕިޓަލް، އޭޑީކޭގެ ހިދުމަތްތައް ފުޅާ ކުރުމުގެ ގޮތުން ތިއޭޓަރު ކޮމްޕްލެކްސްއަކާއި 10 ބުރީގެ އިމާރާތެއް އެޅުމަށް އެ ހޮސްޕިޓަލުން މިއަދު ނިންމައިފި އެވެ. މި ބޮޑު މަޝްރޫއުގެ އަގަކީ 18.2 މިލިއަން ޑޮލަރެވެ.\nއޭޑީކޭ ކޮމްޕެނީގެ ޗެއާމަން އަދި ސީއީއޯ އަހުމަދު ނަޝީދު ނޫސްވެރިންނާ ވާހަކަ ދައްކަވަމުން ވިދާޅުވީ، މި ޕްރޮޖެކްޓު ހިންގުމަށް ޖަރުމަން ޑިވެލޮޕްމަންޓް ބޭންކުން 12 މިލިއަން ޑޮލަރުގެ ލޯނެއް ހަމަޖެހިފައިވާ ކަމަށެވެ. އަދި ބާކީ 6.2 މިލިއަން ޑޮލަރު، އިކުއިޓީގެ ގޮތުގައި އޭޑީކޭ އިން ހަރަދު ކުރާނެ ކަމަށް އޭނާ ވިދާޅުވި އެވެ.\nނާޝިދު ވިދާޅުވީ މި މަޝްރޫއުގެ ދަށުން ތިއޭޓަރު ކޮމްޕްލެކްސްއަކާއި ކެތު ލެބެއް ގާއިމު ކުރާނެ ކަމަށެވެ. އޭރުން ހިތުގެ ބޮޑެތި ބަލިތަކަށް ވެސް އޭޑީކޭ އިން ފަރުވާ ކުރެވޭނެ ކަމަށް އޭނާ ވިދާޅުވި އެވެ. މި ދެ ތަނަށް ބޭނުންވާ ސާމާނުތައް އަންނަ އޮގަސްޓް މަހު ރާއްޖެ ގެންނާނެ ކަމަށް އޭނާ ވިދާޅުވި އެވެ.\n"ތިއޭޓަރު ތެރޭގައި ހިތުގެ ސާޖަރީތައް ހެދޭވަރުގެ ކޮމްޕްލެކްސެއް ހިމެނޭ. މި ހިދުމަތް މި އަހަރުގެ ފަހުކޮޅު ދެވޭނެ ކަމަށް އުންމީދު ކުރެވެނީ،" ނާޝިދު ވިދާޅުވި އެވެ.\nއޭޑީކޭ ހޮސްޕިޓަލުން ބަޔަކު ހިދުމަތް ހޯދަން ކިއުގައި.\nމި މަޝްރޫއު ނިމޭއިރު، އޭޑީކޭގައި ހުރި އޮޕަރޭޝަން ތިއޭޓަރުގެ އަދަދު ފަހަކަށް އަރާނެ އެވެ. އަދި ކެތު ލެބަށް ގެނައުމަށް ހަމަޖެހިފައިވަނީ ބައި ޕްލޭން ސިސްޓަމެކެވެ. މި މަޝްރޫއު ނިމުމުން ސާޖަރީ ހެދުމަށް ރައްޔިތުންނަށް ބޮޑު އިތުބާރެއް ލިބޭނެ ކަމަށް އޭނާ ވިދާޅުވި އެވެ.\nހަމައެއާއެކު އޭޑީކޭގައި ހުރި ހަތް ބުރީގެ އިމާރާތުގެ ފަހަތުގައި 10 ބުރީގެ އާ އިމާރާތެއް އެޅުމުގެ މަސައްކަތް ވަރަށް އަވަހަށް ފަށާނެ ކަމަށް ނާޝިދު ވިދާޅުވި އެވެ. އެ އިމާރާތް ހާއްސަކުރާނީ އޭޑީކޭ އިން ހިދުމަތް ހޯދަން ބޭނުންވާ މީހުންނަށާއި އޭޑީކޭގެ މުވައްޒަފުންނަށް ކަމަށް ވެސް އޭނާ ވިދާޅުވި އެވެ.\n"ރާއްޖެތެރޭގައި އުޅޭ މީހުން މާލެ އައިސް ވަރަށް ބޮޑު ތަކުލީފަކަށްވޭ މާލޭގައި ތިބުމަށް. އެހެންވީމަ ސަބްސިޑައިޒް ރޭޓެއްގައި އޭޑީކޭ އިން ހިދުމަތް ހޯދަން އަންނަ މީހުންނަށް ބައި ސްޓޭންޑާޑް އެކޮމަޑޭޝަން ބްލޮކެއް ގާއިމު ކުރުމަށް ވަނީ ހަމަޖެހިފައި." ނާޝިދު ވިދާޅުވި އެވެ.\nއޭޑީކޭ ހުރި ބިމުގައި މިހާރު ޖައުސާ ކޮންސްޓްރަކްޝަނުން ބޮޑު އިމާރާތެއް އަންނަނީ ހަދަމުންނެވެ. ނާޝިދު ވިދާޅުވި ގޮތުގައި މި އިމާރާތުގައި 85 އެނދާއެކު، އުމުރުން ދުވަސްވީ މީހުންނަށް ހިދުމަތްދޭ ތަނަކާއި ދަރިމައިވުމާ ގުޅޭ ކަންތައްތަކާ ބެހޭ ކްލިނިކެއް ވެސް ހުންނާނެ އެވެ.\nމީގެ އިތުރުން އޭޑީކޭގައި ކްރިޓިކަލް ކެއާ ޔުނިޓް (ސީސީޔޫ) ގެ ހިދުމަތް ވެސް ފެށުމަށް ވަނީ ހަމަޖެހިފަ އެވެ. އަދި މި މަޝްރޫއު ނިމުމާއެކު ގިނަ އަދަދެއްގެ ވަޒީފާގެ ފުރުސަތު ލިބޭނެ ކަމަށް އޭޑީކޭ އިން ވަނީ ބުނެފަ އެވެ.\nއޭޑީކޭ ހޮސްޕިޓަލްގައި މިއަދު ބޭއްވި ރަސްމިއްޔާތުގައި ނާޝިދު އާއި ޖާމަން ޑިވެލޮޕްމަންޓް ބޭންކުގެ ފަރާތުން ބޭފުޅަކު ބައިވެރިވެވަޑައިގެން ނޫސްވެރިންނާ ވާހަކަ ދައްކަވަނީ.--- ފޮޓޯ: މުހައްމަދު ޝަރުހާން/މިހާރު\nއޭޑީކޭ އިތުރަށް ތަރައްގީވެ، އާ ހިދުމަތްތަކެއް ތައާރަފްވުމަކީ އެ ހޮސްޕިޓަލްގެ ހިދުމަތްތައް އާ ހަރުފަތަކަށް ގެންދެވޭނެ ކަމަށް ނާޝިދު ވިދާޅުވި އެވެ. އަދި ޖާމަން ޑިވެލޮޕްމަންޓް ބޭންކާ ގުޅިގެން ސިއްހީ ހިދުމަތް ދޭނެ މީހުން ބިނާ ކުރުމަށް ހަމަޖެހިފައިވާ ކަމަށް ވެސް އޭނާ ވިދާޅުވި އެވެ.\nނާޝިދުގެ ވާހަކައިގައި ޖާމަން ޑިވެލޮޕްމަންޓް ބޭންކުން ލޯނު ހޯދުމުގައި ދަތިތަކާ ކުރިމަތިލާން ޖެހުނު ކަން ފާހަގަކުރެއްވި އެވެ. ލޯނު ދޭނެ މިންގަނޑުތަކާއި އޭޑީކޭއިން ހިންގާ މަޝްރޫއުތަކަކީ ކޮބައިކަން އެ ބޭންކުން ބަލައި ދިރާސާ ކުރި ކަމަށް ވެސް އޭނާ ވިދާޅުވި އެވެ.\nޖާމަން ޑިވެލޮޕްމަންޓް ބޭންކުން އޭޑީކޭ އަށް ލޯނެއް ނެގީ 10 އަހަރު ދުވަހުގެ ތެރޭގައި 12 މިލިއަން ޑޮލަރު ދައްކާ ހަލާސް ކުރާ ގޮތަށެވެ. މި ލޯނު ލިބުނީ އޭޑީކޭގައި ޕްރޮޓޮކޯލްތަކަކާއި ސިސްޓަމްތަކެއް އޮތީމަ ކަމަށް ވެސް ނާޝިދު ވިދާޅުވި އެވެ. އަދި މި މަޝްރޫއު ދެ އަހަރު ތެރޭގައި ނިންމުމަށް މަސައްކަތް ކުރަމުން އަންނަ ކަމަށް ވެސް ކޮމަންޑޫ ދާއިރާގެ މެމްބަރު ނާޝިދު ވިދާޅުވި އެވެ.\nއިތުރު ލިޔުންތައް ސިއްހަތު އޭޑީކޭ ހޮސްޕިޓަލް ހިތުގެ ބަލި އޭޑީކޭ އަހުމަދު ނާޝިދު ސިއްހީ ޚިދުމަތް އޭޑީކޭ އަހުމަދު އަފްއާލް ރާއްޖެ-ޖަރުމަން


Prince Philip fasthaana lumuge hafal Medianet ge 110 van channel in!\nޕްރިންސް ފިލިޕް ފަސްތާނަލުމުގެ ހަފްލާ މީޑިއާނެޓުގެ 110 ވަނަ ޗެނަލުން!\n17 އޭޕްރީލް 2021 - 12:52:22\nއިނގިރޭސި ވިލާތުގެ ރާނީ ކުއީން އެލިޒަބަތްގެ ފިރިކަލުން ފްރިންސް ފިލިޕް ފަސްތާނަލާ ހަފްލާ މިއަދު ހަވީރު 17:00 ގައި މީޑިއާނެޓުގެ 110 ވަނަ ޗެނަލް (ސީއެންއެން) އިން ލައިވް ކަވަރޭޖް ފަށާނެކަމަށް މީޑިއާނެޓުން ހާމަކޮށްފިއެވެ.\nމީޑިއާނެޓުން ބުނީ މި ކަވަރޭޖު ގެނެސްދޭނީ ސީއެންއެންގެ އެކްނަރު ކްރިސްޓީނާ އަމަންޕޫރް، އެންޑްރެސެން ކޫޕާ އަދި ހަލާ ގްރާނީ ކަމަށް އެކުންފުނިން ބުނެއެވެ.\nފިިލިޕް އަވަހާރަވުމުގެ ގެ ކުރިން ވަނީ އާލާސްކަންފުޅާ ވަރަށް ގިނަ ދުވަހު އުޅުއްވާއެވެ. އަވަހާރަވި އިރު އުމުރުފުޅަކީ 99 އަހަރެވެ.\nއުމުރުން 99 އަހަރުގެ ފިލިޕްގެ ހާލުކޮޅު ގޯސްވުމުގެ ސަބަބުން އެމަނިކުފާނު ހޮސްޕިޓަލުގައި އެޑްމިޓުކޮށްފައިވަނީ ފެބްރުއަރީ 16ގައި، ކިންގް އެޑްވާޑް ދަ ސެވެންތް ހަސްފަތާލުގައެވެ.\nކޮވިޑް-19 އާ ގުޅިގެން ރައްކާތެރިކަމުގެ ފިޔަވަޅުތައް ވަރުގަދަކޮށްފައިވާ އިނގިރޭސި ވިލާތުގެ ތާރިޙުގައިވެސް އެންމެ މަދު އަދަދަކަށް މީހުން ބައިވެރިވެގެން ކުރިއަށްދާ ޝާހީ ޖަނާޒާއަށް ޕްރިންސް ފިލިޕްގެ ޖަނާޒާ ވެގެންދާނެއެވެ. ޖަނާޒާގައި ބަރިވެރިވާނީ 30 މީހުންނެވެ.\nމި ޖަނާޒާ ޓީވީ އަދި ރޭޑިއޯއިން ލައިވްކޮށް ބްރޯޑްކާސްޓްކުރާގޮތަށް ހަމަޖެހިފަވެެއެވެ.\nމި ހަފްލާގައި ބައިވެރިވުމަށް ޕްރިންސް ފިލިޕްގެ ކާފަ ދަރިކަލުން، ޕްރިންސް ހެރީ އިންގިރޭސިވިލާތަށް ދިއުމަށް ވަނީ ހަމަޖައްސާފައެވެ. މިއީ އިނގިރޭސިވިލާތުގެ ޝާހީ އާއިލާ ދޫކޮށް، ދިޔަ ފަހުން ހެރީ އެނބުރި ގައުމަށްދާ ފުރަތަމަ ފަހަރުވެސް މެއެވެ.\n''މަރިޔަމް'' ފިލްމު މީޑިއާނެޓް މަލްޓި-ސްކްރީނަށް!


Sifain beylumuge kurin Taliban aa vaahaka dekkin: Trump\nސިފައިން ބޭލުމުގެ ކުރިން ތާލިބާނުންނާ ވާހަކަދެއްކިން: ޓްރަމްޕް\nއެމެރިކާގެ ކުރީ ރައީސް ޑޮނަލްޑް ޓްރަމްޕް(ކ) އަދި ތާލިބާނުންގެ ޑިޕިއުޓީ ޗީޕް މުއްލާ އަބަދުލް ޣަނީ ބަރާދަރު\nއެމެރިކާ ސިފައިން އަފުޣާނުން ބޭލުމާ މެދު ގޮތެއް ނިންމަން މަޝްވަރާ ކުރެއްވިއިރު ތާލިބާނުންގެ ލިޑާރަށް ފޯނުން ގުޅުއްވައި މަޝްވަރާކުރެއްވި ކަމަށާއި ތާލިބާނުންނާއެކު ޑީލެއް ހެއްދެވި ކަމަށް އެމެރިކާގެ ކުރީގެ ރައީސް ޑޮނަލްޑް ޓްރަމްޕް ވިދާޅުވެއްޖެ އެވެ.\nތާލިބާނުންނާއެކު ހެއްދެވި ޑީލަކީ ޓްރަމްޕް ވިދާޅުވި ގޮތުން އަފްޣާނުން އެމެރިކާ ސިފައިން ފައިބައިގެން ދިއުމަށް ފަހު އެމެރިކާއާ މެދު ނުތަނަވަސް ކަމެއް ނުބޭއްވުމެވެ. އަދި އެމެރިކާއަށް ހަމަލާއެއް ނުދޭނެ ކަމަށް އެއްބަސް ކުރުވުމެވެ. ޓްރަމްޕް ވިދާޅުވި ގޮތުން އަފްޣާންގައި ވެސް ހަރުކަށި އަލަމުތަކެއް ނުހިންގަން ތާލިބާނުން ރުހުނެވެ.\nޓްރަމްޕް ވިދާޅުވީ އެއްބަސްވުމާ ޚިލާފުވެއްޖެ ނަމަ ދުވަހަކު ވެސް ހިތުން ނުފިލާ ވަރުގެ ގަދަފަދަ ހަމަލާތަކެއް ދޭނެ ކަމަށް ތާލިބާނުންނަށް ހަނދާން ކޮށްދެއްވި ކަމަށާއި ތާލިބާނުން އެގޮތަށް އެއްބަސްވެ ރުހި ގަބޫލުކުރި ކަމަށެވެ.\nޓްރަމްޕް މިހެން ވިދާޅުވި ނަމަވެސް އެމެރިކާ ސިފައިން އަފްޣާނުން ފައިބައިގެން ދިއުމާއެކު އަފްޣާންގެ ހަތަރު ބިތުން އިވެނީ ބަޑިތަޅާ އަޑެވެ. އެމެރިކާ ސިފައިންނަށް މަސައްކަތްކޮށްދިން އަފްޣާން ރައްޔިތުން ހޯދައި ބޯބުރިކުރުމާއި ބަސް ތަރުޖަމާކޮށްދިން މީހުންނަށް ހުކުމްކޮށް ކަރުބުރިކުރަން ވަނީ ފަށާފަ އެވެ.\nތާލިބާނުން ބުނާ ގޮތުން އެމީހުން ބޭނުން ވަަނީ ސިޔާސީ ހައްލެކެވެ. އަފްޣާން ސަރުކާރުގައި ތާލިބާނުން ނުހިމެނޭ ގޮތަށް އެކުލަވައިނުލުމަށް އޮތީ ގޮވާލާފަ އެވެ. އެނޫން ގޮތެއްގައި ސުލްހަ ނެތް ކަމަށް ވެސް ތާލިބާނުން ބުނެ އެވެ.\nޓެރަރިޒަމް އަފްޣާނިސްތާން ޑޮނަލްޑް ޓްރަމްޕް + ތާލިބާން\nއަލްގައީދާއިން ތާލިބާނުންނަށް މަރުހަބާ ކިޔައިފި